text:
KGAOLO YA BOSOMEPEDI
O ne A Gomodiwa ke Modimo wa Gagwe
1, 2. Go ne ga diragala eng mo letsatsing le le tletseng ditiragalo go feta malatsi otlhe a mangwe mo botshelong jwa ga Elija?
ELIJA o ne a taboga mo puleng fa go ntse go fifala. O ne a saletswe ke mosepele o moleele pele a goroga kwa Jesereele, mme o ne a setse a godile. Mme gone, o ne a tswelela a taboga a sa lape ka gonne “seatla sa ga Jehofa” se ne se le mo go ene. O ne a na le maatla a a neng a ise a tsamaye a nne le one. Aitsane, Elija o ne a sa tswa go feta sepane sa dipitse tse di neng di goga koloi ya segosi ya ga Kgosi Ahabe!—Bala 1 Dikgosi 18:46.
2 Jaanong o ne a sa ntse a letetswe ke mosepele o moleele. Akanya Elija a taboga a ntse a itewa ke marothodi a pula e e maatla mo sefatlhegong a akantse ka letsatsi leo le le neng le tletse ditiragalo go gaisa malatsi otlhe a mangwe. Ga go pelaelo gore Modimo wa ga Elija e bong Jehofa, o ne a fentse, le kobamelo ya boammaaruri e ne e fentse. E re ka Elija a ne a setse a le kgakala e bile go le lefifi ka ntlha ya setsuatsue, o ne a sa tlhole a kgona go bona Thaba ya Karemele, thaba e Jehofa a neng a mo dirisa go nyeletsa baobamedi ba ga Baale ka kgakgamatso mo go yone. Baporofeti ba ga Baale ba le makgolokgolo ba ne ba senotswe gore ke maferefere a a boikepo mme go ne go tshwanela gore ba bolawe. Go tswa foo, Elija o ne a rapela Jehofa gore a fedise leuba le le neng le wetse naga eo ka dingwaga di le tharo le halofo. Go ne ga na pula e kgolo!—1 Dikg. 18:18-45.
3, 4. (a) Fa Elija a ntse a le mo tseleng go ya Jesereele ke eng fa a ka tswa a ne a solofetse gore dilo di tla fetoga? (b) Re tlile go tlotla ka dipotso dife?
3 Fa Elija a ntse a phatšha metsi a taboga sekgala seo sa dikilometara di le 30 go ya kwa Jesereele, a ka tswa a ne a solofetse gore jaanong dilo di tlile go fetoga, e re ka baporofeti ba ga Baale ba ne ba bolailwe. Ahabe o ne a tshwanetse go fetoga! Morago ga se a neng a se bone, ruri o ne a tshwanetse go tlogela kobamelo ya ga Baale; go thiba mohumagadi wa gagwe e bong Jesebele; le go emisa go bogisiwa ga batlhanka ba ga Jehofa.
4 Fa go bonala dilo di re tsamaela sentle, ke ga tlholego gore re ikutlwe re na le tsholofelo. Re ka nna ra akanya gore maemo a rona a tla tokafala, gongwe e bile re akanya gore kgabagare mathata a magolo a a ntseng a re tshwenya a fedile. Fa e le gore Elija le ene o ne a akanya jalo, ga go gakgamatse ka gonne “e ne e le motho yo o nang le maikutlo a a tshwanang le a rona.” (Jak. 5:17) Boammaaruri ke gore go ne go sa ntse go na le mathata a mantsi a a larileng kwa pele ga gagwe. Tota e bile, mo diureng di se kae Elija o ne a tla welwa ke poifo le go ngomoga pelo mo a neng a tla eletsa go swa. Go ne go diragetse eng, mme Jehofa o ne a thusa moporofeti wa gagwe jang gore a boe a nne le tumelo le bopelokgale? A re boneng.
Dilo di Tsaya Phekelo e Sele
5. A Ahabe o ne a ithutile go tlotla Jehofa morago ga se se diragetseng kwa Thabeng ya Karemele, mme re itse seo jang?
5 Fa Ahabe a tsena kwa ntlong ya gagwe ya segosi kwa Jesereele, a go ne go na le sengwe se se bontshang gore o ikwatlhaile? Re bala jaana: “Ahabe a bolelela Jesebele sotlhe se Elija a neng a se dirile le gotlhe kafa a neng a bolaile baporofeti botlhe ka teng ka tšhaka.” (1 Dikg. 19:1) Ela tlhoko gore fa Ahabe a tlhalosa ditiragalo tsa letsatsi leo ga a umake sepe ka Modimo wa ga Elija e bong Jehofa. E re ka Ahabe a ne a sa lebe dilo ka tsela e Modimo a di lebang ka yone, o ne a tsaya gore dikgakgamatso tse di diragetseng mo letsatsing leo ‘di ne di dirilwe ke Elija.’ Go bonala sentle gore o ne a sa ithuta go tlotla Jehofa Modimo. Mme mosadi wa gagwe yo o ratang go ipusolosetsa o ne a itshwara jang?
6. Jesebele o ne a romelela Elija molaetsa ofe, mme o ne o kaya eng?
6 Jesebele o ne a tuka bogale! O ne a romelela Elija molaetsa ono a shakgetse: “E kete medimo e ka dira jalo, ya ba ya oketsa, fa ka moso ka nako eno ke ka se ka ka dira gore moya wa gago o nne jaaka moya wa mongwe le mongwe wa bone!” (1 Dikg. 19:2) Ano e ne e le matshosetsi a a masisi a gore o tla bolawa. E re ka Jesebele a ne a batla go busolosetsa go bolawa ga baporofeti ba ga Baale, o ne a ikana gore bogolo a ka swa fa a sa kgone go dira gore Elija a bolawe mo go lone letsatsi leo. Akanya fela Elija a ithobaletse mo ntlong nngwe ya maemo a a kwa tlase kwa Jesereele mo bosigong joo jwa diphefo tsa matsubutsubu, a bo a tsosiwa ke morongwa wa kgosigadi yo o tlileng go mmolelela mafoko ao a a tshosang. Seo se ne sa mo ama jang?
O ne A Tlala Poifo A bo A Kgobega Marapo
7. Matshosetsi a ga Jesebele a ne a ama Elija jang, mme o ne a dira eng?
7 Fa e le gore Elija o ne a akanya gore ntwa ya go fedisa kobamelo ya ga Baale e ne e fedile, o ne a lemoga ka yone nako eo gore o fositse. Jesebele o ne a sa fetoga. O ne a setse a dirile gore baporofeti ba bangwe ba bantsintsi ba ba ikanyegang ba bolawe, mme jaanong go ne go bonala Elija le ene a tlile go bolawa. Matshosetsi a ga Jesebele a ne a ama Elija jang? Baebele ya re: “A boifa.” A Elija o ne a simolola go akanya ka tsela e e setlhogo e Jesebele a neng a batla gore a bolawe ka yone? Fa e le gore o ne a nnela go akanya jalo, ga go gakgamatse go bo a ile a kgobega marapo. Mme gone, Elija o ne a “simolola go tsamaya ka ntlha ya moya wa gagwe”—o ne a tshaba.—1 Dikg. 18:4; 19:3.
Fa re batla go tswelela re le pelokgale ga re a tshwanela go tlhoma mogopolo mo dilong tse di re boifisang
8. (a) Bothata jwa ga Petere bo ne bo tshwana jang le jwa ga Elija? (b) Re ka ithuta eng mo go Elija le Petere?
8 Elija ga se ene fela monna wa tumelo yo o ileng a fekeediwa ke poifo. Dingwaga di le dintsi morago ga foo, moaposetoloi Petere le ene o ne Mathaio 14:30.) Ka jalo, sekai sa ga Petere le sa ga Elija di re ruta thuto ya botlhokwa. Fa re batla go tswelela re le pelokgale, ga re a tshwanela go nnela go akanya ka dilo tse di re boifisang. Re tshwanetse go tlhoma mogopolo mo go Ene yo o re nayang tsholofelo le maatla.a lebana le bothata jo bo tshwanang. Ka sekai, fa Jesu a ne a dira gore Petere a tsamaye le ene mo godimo ga metsi, moaposetoloi yono o ne a simolola go “leba phefo ya matsubutsubu.” Seo se ne sa dira gore a felelwe ke bopelokgale mme a simolole go nwela. (Bala
“Go Lekane!”
9. Tlhalosa loeto lwa ga Elija le tsela e a ka tswang a ne a ikutlwa ka yone fa a ntse a tshaba.
9 E re ka Elija a ne a boifa, o ne a tshabela kwa borwabophirima kwa motseng wa Beere-sheba o o neng o le sekgala sa dikilometara di le 150 e bile o le gaufi le molelwane o o ka fa borwa jwa Juda. Fa a le koo, o ne a tlogela motlhokomedi wa gagwe mme a ya kwa nageng a le nosi. Pego eo ya re o ne a tsaya “loeto lwa letsatsi le le lengwe,” ka jalo re ka akanya gore o ne a emelela ka mahube, gongwe a sa tshola mofago. O ne a ralala naga e e tletseng matlapa mo letsatsing le le mogote, a ngomogile pelo e bile a tletse poifo. Fa letsatsi le le bogale le ntse le phirima ka iketlo go bo go fifala, Elija o ne a felelwa ke maatla. O ne a lapile mme a nna ka fa tlase ga setlhare sengwe sa monnamotswe—e leng lone fela lefelo le a neng a ka latsa tlhogo mo go lone mo nageng eo e e atlhameng.—1 Dikg. 19:4.
10, 11. (a) Thapelo e Elija a neng a e rapela Jehofa e ne e kaya eng? (b) O dirisa ditemana tse di umakilweng, tlhalosa tsela e batho bangwe ba ba boifang Modimo ba neng ba ikutlwa ka yone fa ba ngomogile pelo.
10 Elija o ne a rapela a tlaletswe tota. O ne a ikopela go swa. O ne a re: “Ga ke botoka mo go borremogologolwane.” O ne a itse gore borraagwemogologolwane e ne e le lorole le marapo fela mo lebitleng, ba sa kgone go thusa ope. (Mor. 9:10) Elija le ene o ne a ikutlwa a se na mosola. Ke sone se a ileng a goa a re: “Go lekane!” Tota o ne a sa ntse a tshelela eng?
11 A go a gakgamatsa go utlwa gore monna wa Modimo a ka kgobega marapo jaana? Nnyaa. Go na le banna le basadi ba le bantsi ba ba ikanyegang ba Baebele e tlhalosang gore ba ne ba hutsafala mo ba neng ba eletsa go swa—bangwe ba bone ke Rebeka, Jakobe, Moshe le Jobe.—Gen. 25:22; 37:35; Dipa. 11:13-15; Jobe 14:13.
12. Fa go ka direga gore o kgobege marapo, o ka etsa jang sekao sa ga Elija?
12 Gompieno re tshela mo ‘dinakong tsa mathata tse go leng boima go lebana le tsone,’ ka jalo ga go gakgamatse go bo ka dinako tse dingwe batho ba le bantsi, tota le batlhanka ba ba ikanyegang ba Modimo, ba a tle ba ikutlwe ba kgobegile marapo. (2 Tim. 3:1) Fa go direga gore o lebane le maemo a a ntseng jalo a a thata, etsa sekao sa ga Elija: Bulela Modimo mafatlha. Aitsane, Jehofa ke “Modimo wa kgomotso yotlhe.” (Bala 2 Bakorintha 1:3, 4.) A o ne a gomotsa Elija?
Jehofa O ne A Tlamela Moporofeti wa Gagwe
13, 14. (a) Jehofa o ne a dirisa moengele jang go bontsha gore o amega ka moporofeti wa gagwe yo o kgobegileng marapo? (b) Ke eng fa go gomotsa go itse gore Jehofa o itse sengwe le sengwe ka rona, go akaretsa le dilo tse re sa kgoneng go di dira?
13 O akanya gore Jehofa o ne a ikutlwa jang fa a ntse a lebile a le kwa legodimong a bona moporofeti wa gagwe yo o rategang a rapame fa tlase ga setlhare mo nageng mme a ikopela go swa? Ga re tlhoke go ikatla tlhogo. Fa Elija a sena go thulamela, Jehofa o ne a romela moengele kwa go ene. Moengele o ne a tsosa Elija ka bonolo ka go mo ama mme a re: “Tsoga, o je.” Elija o ne a dira jalo ka gonne moengele o ne a mo tliseditse dijo tse di motlhofo—senkgwe se se bothitho le metsi. A gone o ile a leboga moengele yoo? Pego eno e re bolelela fela gore moporofeti yono o ne a ja, a nwa mme a robala gape. A o ne a kgobegile marapo thata mo a neng a sa kgone le go bua? Se re se itseng ke gore moengele o ne a mo tsosa lekgetlo la bobedi, gongwe ka masa. O ne a raya Elija gape a re, “tsoga, o je,” mme a oketsa ka mafoko ano a a nametsang pelo, “gonne loeto lo loleele thata mo go wena.”—1 Dikg. 19:5-7.
14 E re ka moengele a ne a senoletswe ke Modimo, o ne a itse gore Elija o ya kae. Gape o ne a itse gore Elija o tlhoka maatla a a fetang a a tlwaelegileng gore a tseye mosepele oo. Ruri go a gomotsa go direla Modimo yo o itseng mekgele ya rona le dilo tse re sa kgoneng go di dira go feta kafa rona re itseng ka teng! (Bala Pesalema 103:13, 14.) Dijo tseo di ne tsa solegela Elija molemo jang?
15, 16. (a) Dijo tse Jehofa a neng a di naya Elija di ne tsa mo thusa go dira eng? (b) Ke eng fa re tshwanetse go anaanela tsela e Jehofa a tlamelang batlhanka ba gagwe ka yone gompieno?
15 Re bala jaana: “A tsoga a ja a ba a nwa, mme a nna a tsamaya ka maatla a dikotla tseo malatsi a le masome a manè le masigo a le masome a manè go ya go fitlha kwa thabeng ya Modimo wa boammaaruri, Horebe.” (1 Dikg. 19:8) Elija le ene o ne a itima dijo malatsi a le 40 le masigo a le 40, fela jaaka Moshe yo o neng a tshela dingwaga di ka nna makgolo a le marataro pele ga gagwe le Jesu yo o neng a tshela dingwaga di ka nna makgolo a le lesome morago ga gagwe. (Ekes. 34:28; Luke 4:1, 2) Dijo tseo ga di a ka tsa fedisa mathata a gagwe otlhe, mme gone di ne tsa mo naya maatla ka tsela ya kgakgamatso. Akanya fela monnamogolo yono a ikgoga mo nageng e e se nang le fa e le ditselana, letsatsi le letsatsi, beke le beke, a ikgoga jalo ka lobaka lo lo ka tshwarang kgwedi le halofo!
16 Le gompieno Jehofa o sa ntse a tlamela batlhanka ba gagwe, e seng ka dijo tsa kgakgamatso tse di nonotshang mmele mme ka tsela e nngwe e e botlhokwa le go feta. O ba tlamela ka dijo tsa semoya. (Math. 4:4) Go ithuta ka Modimo mo Lefokong la gagwe le mo dikgatisong tse di theilweng mo Baebeleng go re nonotsha semoyeng. Go ja dijo tseno tsa semoya go ka nna ga se ka ga fedisa mathata otlhe a rona, mme go ka re thusa go itshokela maemo a re ka nnang ra se ka ra kgona go a itshokela. Gape go dira gore re bone “botshelo jo bo sa khutleng.”—Joh. 17:3.
17. Elija o ne a ya kae, mme ke eng fa lefelo leo le ne le le botlhokwa?
17 Elija o ne a tsamaya sekgala sa dikilometara di ka nna 320, mme kgabagare a goroga kwa Thabeng ya Horebe. Thaba eno e ne e le lefelo la botlhokwa thata, ka gonne dingwaga di le dintsi tse di fetileng Jehofa Modimo o ne a ile a iponatsa mo go Moshe mo setlhareng se se shang a dirisa moengele, e bile ke lone lefelo le moragonyana Jehofa a neng a dira kgolagano ya Molao le Baiseraele mo go lone. Elija o ne a bona logaga lo a neng a ikhutsa mo go lone.
Kafa Jehofa a Neng a Gomotsa le go Nonotsha Moporofeti wa Gagwe ka Gone
18, 19. (a) Moengele wa ga Jehofa o ne a botsa Elija potso efe, mme Elija o ne a araba jang? (b) Elija o ne a senola mabaka afe a mararo a go bo a kotlomane pelo?
18 Fa a le kwa Horebe, “lefoko” la ga Jehofa—le go bonalang le ne la tla ka moengele—le ne la mmotsa jaana: “O dirang fano, Elija?” Potso eno e tshwanetse ya bo e ne e bodiwa ka bonolo ka gonne Elija o ne a tsaya seo e le go mo kgothaletsa go ntsha maikutlo a gagwe. Mme o ne a dira fela jalo! O ne a re: “Ke ntse ke fufegela Jehofa Modimo wa masomosomo fela thata; gonne bomorwa Iseraele ba tlogetse kgolagano ya gago, ba rutlolotse dibeso tsa gago, le baporofeti ba gago ba ba bolaile ka tšhaka, mo eleng gore go setse nna fela; mme ba batla moya wa me gore ba o tlose.” (1 Dikg. 19:9, 10) Mafoko a ga Elija a senola mabaka a ka nna mararo a go bo a ne a kotlomane pelo.
19 Lebaka la ntlha, Elija o ne a akanya gore o ne a bereketse lefela. Le fa go ne go fetile dingwaga tse dintsi Elija a direla Jehofa ka go ‘fufega fela thata,’ a dira gore leina la Modimo le le boitshepo le kobamelo ya gagwe di tle pele ga sengwe le sengwe, o ne a bona e kete maemo a ntse a senyegela pele. Batho ba ne ba sa ntse ba se na tumelo e bile ba tsuologa, fa kobamelo ya maaka yone e ne e anama. La bobedi, Elija o ne a ikutlwa e kete o nosi. O ne a re, “go setse nna fela,” jaaka e kete e ne e le ene fela mo setšhabeng sotlhe yo o neng a sa ntse a direla Jehofa. La boraro, Elija o ne a tshogile. Baporofeti ka ene ba le bantsi ba ne ba setse ba bolailwe, mme o ne a bona fela gore le ene o tlile go bolawa. Go ka tswa go ne go se motlhofo gore Elija a tlhalose maikutlo ao, mme ga a ka a letla boikgogomoso le ditlhong di mo thiba go dira jalo. Ka go rapela Modimo wa gagwe a mmulela mafatlha, o ne a tlhomela batho botlhe ba ba ikanyegang sekao se se molemo.—Pes. 62:8.
20, 21. (a) Tlhalosa se Elija a ileng a se bona fa a le mo molomong wa logaga lwa Thaba ya Horebe. (b) Tsela e Jehofa a ileng a dirisa maatla a gagwe ka yone e ne ya ruta Elija eng?
20 Jehofa o ne a thusa Elija jang gore a lebane le poifo le dilo tse di mo tshwenyang? Moengele o ne a raya Elija a re a eme fa molomong wa logaga. O ne a ikobela taelo eo le fa a ne a sa itse gore go tla diragala eng. Go ne ga tsoga phefo e e maatla! E tshwanetse ya bo e ile ya dira modumo 1 Dikg. 19:11, 12.o o kabang ditsebe ka gonne e ne e le maatla mo e neng ya thubaganya dithaba le mafika. Akanya fela Elija a leka go sireletsa matlho a gagwe mme a ngangatletse seaparo sa gagwe se se bokete sa letlalo fa se ntse se phailakakwa ke diphefo. Mme morago ga moo o ne a tshwanelwa ke go leka ka natla gore a itsetsepele fa fatshe ka gonne lefatshe le ile la simolola go tshikinyega—go ne ga nna le thoromo ya lefatshe mo lefelong leo! Fa a ntse a akabetse jalo, go ne ga tla molelo o mogolo, o o neng wa mo pateletsa go boela mo logageng gore a itshireletse mo mogoteng o o babolang.—
21 Pego eno e tlhalosa gore Jehofa o ne a seyo mo go epe ya ditiragalo tseno tse di gakgamatsang tsa maatla a tlholego. Elija o ne a itse gore Jehofa ga se modingwana mongwe wa tlhamane ya dilo tsa tlholego jaaka Baale, yo baobamedi ba gagwe ba ba tsieditsweng ba neng ba mmaka ba re ke “mopalami wa maru” kgotsa yo o tlisang pula. Jehofa ke Motswedi wa mmatota wa maatla otlhe a a gakgamatsang a a mo dilong tsa tlholego, mme gape o mogolo thata go feta sepe fela se a se dirileng. Tota le magodimo a ka se mo tshole! (1 Dikg. 8:27) Dilo tseno tsotlhe di ne tsa thusa Elija jang? Gopola kafa a neng a boifa ka teng. E re ka Elija a ne a engwe nokeng ke Jehofa Modimo, Modimo yo o nang le maatla ao otlhe a a gakgamatsang, o ne a sa tlhoke go boifa Ahabe le Jesebele!—Bala Pesalema 118:6.
22. (a) “Lentswe le le sisibetseng, le le kwa tlase” le ne la tlhomamisetsa Elija jang gore o sa ntse a le botlhokwa? (b) “Lentswe le le sisibetseng, le le kwa tlase” e tshwanetse ya bo e ne e la ga mang? (Bona ntlha e e kwa tlase.)
22 Fa molelo o sena go feta, go ne ga nna le tidimalo e kgolo mme Elija a utlwa “lentswe le le sisibetseng, le le kwa tlase.” Le ne la mo kopa gore a ntshe maikutlo a gagwe gape, mme o ne a dira jalo, a bulela Jehofa mafatlha lekgetlo la bobedi a mmolelela se a tshwenyegileng ka sone. * Gongwe seo se ne sa dira gore a ikutlwe a imologile le go feta. Mme ga go pelaelo gore Elija o ile a gomodiwa le go feta ke se morago ga foo “lentswe le le sisibetseng, le le kwa tlase” le neng la se mmolelela. Jehofa o ne a tlhomamisetsa Elija gore o botlhokwa. O ne a dira seo jang? Modimo o ne a mmolelela se a neng a ikaeletse go se dira malebana le go fedisa kobamelo ya ga Baale kwa Iseraele. Go bonala sentle gore Elija o ne a sa berekela lefela, ka gonne boikaelelo jwa Modimo bo ne bo tla diragadiwa bo sa thibelwe ke sepe. Mo godimo ga moo, Elija o ne a sa ntse a tla nna le seabe mo boikaelelong joo ka gonne Jehofa o ne a mo laela go boela kwa kabelong ya gagwe a mo neile ditaelo tse di tlhomameng.—1 Dikg. 19:12-17.
23. Ke ditsela dife tse pedi tse Jehofa a ileng a thusa Elija ka tsone go itshokela maikutlo a gore o nosi?
23 Jehofa o ile a thusa Elija jang go lebana le maikutlo a gore o nosi? Jehofa o ne a dira dilo tse pedi. Sa ntlha, o ne a bolelela Elija gore a tlotse Elisha go nna moporofeti yo kgabagare a neng a tla mo tlhatlhama. Monna yono yo a neng a le mmotlana mo go Elija o ne a tla nna mopati le mothusi wa gagwe ka dingwaga di le mmalwa. A bo eno e ne e le kgomotso e e molemo jang ne! Sa bobedi, Jehofa o ne a mmolelela dikgang tseno tse di monate: “Ke tlogetse ba le dikete di supa go sala mo Iseraele, mangole otlhe a a sa khubamelang Baale, le molomo mongwe le mongwe o o sa mo atlang.” (1 Dikg. 19:18) Ruri Elija o ne a se nosi. O tshwanetse a bo a ile a kgothala tota fa a utlwa ka batho bao ba ba diketekete ba ba ikanyegang ba ba neng ba ganne go obamela Baale. Go ne go le botlhokwa gore Elija a tswelele a direla ka boikanyegi, gore a ba tlhomele sekao sa go ikanyega mo go Jehofa a sa tshikinyege mo dinakong tseo tse di thata. Elija o tshwanetse a bo a ile a amiwa maikutlo thata ke go utlwa mafoko ao a tla ka morongwa wa ga Jehofa, “lentswe le le sisibetseng, le le kwa tlase” la Modimo wa gagwe.
Baebele e ka tshwantshiwa le “lentswe le le sisibetseng, le le kwa tlase,” le Jehofa a le dirisang gompieno go re kaela
24, 25. (a) Gompieno re ka reetsa “lentswe le le sisibetseng, le le kwa tlase” la ga Jehofa ka tsela efe? (b) Ke eng fa re ka tlhomamisa gore Elija o ile a amogela kgomotso e Jehofa a ileng a mo e naya?
24 Fela jaaka Elija, le rona re ka gakgamadiwa ke maatla a magolo a tlholego a re a bonang mo popong. Popo e bontsha sentle maatla a Mmopi. (Bar. 1:20) Jehofa o sa ntse a rata go dirisa maatla a gagwe a magolo go thusa batlhanka ba gagwe ba ba ikanyegang. (2 Ditir. 16:9) Le fa go ntse jalo, Modimo o dirisa thata Lefoko la gagwe, Baebele, go bua le rona. (Bala Isaia 30:21.) Ka tsela nngwe, Baebele e ka tshwantshiwa le “lentswe le le sisibetseng, le le kwa tlase,” le Jehofa a le dirisang gompieno go re kaela. Jehofa o dirisa buka eno e e molemo go re kgalemela, go re kgothatsa le go re tlhomamisetsa gore o a re rata.
25 A Elija o ne a amogela kgomotso e Jehofa a neng a mo naya yone kwa Thabeng ya Horebe? Ee ruri! Go ise go ye kae o ne a boetse gape mo tirong, e le moporofeti yole yo o pelokgale le yo o ikanyegang, yo o neng a tlhagisa batho gore ba tlogele go obamela medimo ya maaka. Le rona fa re tsaya tsia mafoko a Modimo a a tlhotlheleditsweng, “kgomotso ya Dikwalo,” re tla kgona go etsa tumelo ya ga Elija.—Bar. 15:4.
^ ser. 22 “Lentswe le le sisibetseng, le le kwa tlase” e ka tswa e ne e le la moya o o neng o romilwe go isa “lefoko la ga Jehofa” le le umakiwang mo go 1 Dikgosi 19:9. Mo go temana 15, moya ono o tlhalosiwa fela go twe ke “Jehofa.” Re ka nna ra gopola moengele yo Jehofa a neng a mo dirisa go kaela Baiseraele kwa nageng, yo Modimo a neng a bua jaana ka ene: “Leina la me le mo teng ga gagwe.” (Ekes. 23:21) Gone ke boammaaruri gore re ka se tlhomamise kgang eno ka botlalo, mme gone go molemo go ela tlhoko gore pele Jesu a nna motho, e ne e le “Lefoko,” Mmueledi yo o kgethegileng yo Jehofa a neng a mo dirisa go bua le batlhanka ba gagwe.—Joh. 1:1.


c: text/html

text:
KGAOLO YA BOLESOME
O ne A Femela Kobamelo ya Boammaaruri
1, 2. (a) Batho ba gaabo Elija ba ne ba sotlegile ka tsela efe? (b) Elija o ne a lebane le kganetso efe kwa Thabeng ya Karemele?
ELIJA o ne a lebile boidiidi fa bo ntse bo goga maoto bo tlhatloga Thaba ya Karemele. Tota le fa e ne e le ka makuku e bile go sa ntse go le lefitshwana, go ne go se thata go bona gore batho bano ba sotlilwe ke khumanego. Dingwaga di le tharo le halofo tsa komelelo di ne di ba sotlile fela thata.
2 Mo gare ga bone, go ne go gwanta baporofeti ba ga Baale ba le 450 ba ba tletseng boikgogomoso e bile ba tlhoile Elija moporofeti wa ga Jehofa fela thata. Kgosigadi Jesebele o ne a bolaile batlhanka ba ga Jehofa ba le bantsi, mme Elija o ne a sa ntse a eme a nitame kgatlhanong le kobamelo ya ga Baale. Ebu, mme gone e ne e tla nna ka lobaka lo lo kae? Gongwe baperesiti bano ba ne ba akanya gore e re ka Elija a le nosi, o ne a tla ba boifa. (1 Dikg. 18:4, 19, 20) Kgosi Ahabe le ene o ne a tlile, a palame kara ya gagwe ya segosi. Le ene o ne a ila Elija lekongkong.
3, 4. (a) Ke eng fa Elija a ka tswa a ne a tshogile fa go nna masa mo letsatsing leo le e neng e tla nna la botlhokwa? (b) Re tlile go sekaseka dipotso dife?
3 Moporofeti yono yo e neng e le ene fela a emang kobamelo ya boammaaruri nokeng, o ne a tloga a bona ditiragalo tse a iseng a tsamaye a di bone mo botshelong jwa gagwe. Fa Elija a ntse a lebile batho ba tlhatloga, o ne a itse gore go ise go ye kae ba ne ba tla itse gore tota ke mang yo o nang le maatla, gore a ke Modimo kgotsa ke batho ba ba boikepo. O ne a ikutlwa jang fa go nna masa? O tshwanetse a bo a ne a tshogile gonne e le “motho yo o nang le maikutlo a a tshwanang le a rona.” (Bala Jakobe 5:17.) Mme gone re ka tlhomamisega ka selo se le sengwe: E re ka Elija a ne a dikologilwe ke batho ba ba se nang tumelo, kgosi ya bone ya motlhanogi le baperesiti bao ba babolai, o ne a ikutlwa a le nosi.—1 Dikg. 18:22.
4 Mme gone, ke eng se se neng se tsentse Iseraele mo mathateng ano? Pego eno e go ama jang? Ela tlhoko kafa Elija a neng a na le tumelo ka gone le gore rona re ka ithuta eng mo go ene gompieno.
Bothata Jo bo Sa Bolong go Nna Teng bo Tloga bo Rarabololwa
5, 6. (a) Baiseraele ba ne ba lebane le bothata bofe? (b) Ke jang Kgosi Ahabe a ileng a kgopisa Jehofa fela thata?
5 Mo e batlang e le dingwaga tsotlhe tsa botshelo jwa ga Elija, o nea lebile a sa kgone go dira sepe fa kobamelo ya ga Jehofa, e e neng e le karolo ya konokono ya naga ya gaabo le ya batho ba gaabo, e ne e tlhokomologiwa le go gatakiwa. Aitsane, Baiseraele ba ne ba na le lobaka lo loleele ba na le bothata jwa go tlhopha fa gare ga kobamelo e e itshekileng le ya maaka, le fa gare ga kobamelo ya ga Jehofa Modimo le kobamelo ya medingwana ya ditšhaba tse di neng di ba dikologile. Bothata joo bo ne jwa gakala thata mo motlheng wa ga Elija.
6 Kgosi Ahabe o ne a kgopisitse Jehofa fela thata. O ne a nyetse Jesebele, morwadia kgosi ya Sidona. Jesebele o ne a ikemiseditse go anamisa kobamelo ya ga Baale mo nageng ya Iseraele le go fedisa kobamelo ya ga Jehofa. Go ise go ye kae, Ahabe o ne a ineela go laolwa ke Jesebele. Ahabe o ne a agela Baale tempele le sebeso a bo a etelela pele mo go obameleng modimo ono wa boheitane.—1 Dikg. 16:30-33.
7. (a) Ke eng se se neng se dira gore kobamelo ya ga Baale e nne makgapha? (b) Ke eng fa re ka tlhomamisega gore Baebele ga e ikganetse fa e bua ka boleele jwa leuba la mo motlheng wa ga Elija? (Akaretsa le lebokose.)
7 Ke eng se se neng se dira gore kobamelo ya ga Baale e nne makgapha? E ne e hepisa Iseraele, e raela batho ba le bantsi gore ba tlogele go obamela Modimo wa boammaaruri. Gape bodumedi jono bo ne bo dira dilo tse di ferosang sebete le tse di setlhogo. Bo ne bo rotloetsa boaka jwa banna le basadi mo tempeleng, ditiro tsa tlhakanelodikobo le go ntsha bana ditlhabelo. Jehofa o ne a tsibogela seo ka go romela Elija kwa go Ahabe go mo itsise ka leuba le le neng le tla ba aparela go fitlha moporofeti wa Modimo a itsise gore le fedile. (1 Dikg. 17:1) Go ne ga feta dingwaga di le mmalwa pele Elija a tla go bona Ahabe gape le go mmolelela gore a phuthele batho le baporofeti ba ga Baale kwa Thabeng ya Karemele. *
Ka tsela nngwe, dilo dingwe tse di neng di tlhotlheletsa batho thata mo kobamelong ya ga Baale di sa ntse di ba tlhotlheletsa thata le gompieno
8. Pego e e malebana le kobamelo ya ga Baale e re ama jang gompieno?
8 Mme gone, kgang eno ya moruthutha e re ama jang gompieno? Batho bangwe ba ka akanya gore kgang ya kobamelo ya ga Baale ga e re ame ka gope gompieno, e re ka rona re se na ditempele le dibeso tsa ga Baale. Mme pego eno ga se hisitori fela ya bogologolo. (Bar. 15:4) Lefoko “Baale” le kaya “mong.” Jehofa o ne a raya batho ba gagwe a re ba tshwanetse go tlhopha ene gore e nne “baale” wa bone kgotsa monna yo e leng mong wa bone. (Isa. 54:5) A ga se boammaaruri gore batho ba sa ntse ba direla beng ba ba farologaneng go na le gore ba direle Modimo Mothatayotlhe? Go sa kgathalesege gore batho ba dirisa botshelo jwa bone go batla madi, go bereka, go itlosa bodutu, go iitumedisa ka tlhakanelodikobo kgotsa go obamela medimo e mentsi e e obamelwang go na le go direla Jehofa, ba a bo ba itlhophela mong wa bone. (Math. 6:24; bala Baroma 6:16.) Tota re ka re ka tsela nngwe dilo dingwe tse di neng di tlhotlheletsa batho thata mo kobamelong ya ga Baale di sa ntse di ba tlhotlheletsa thata le gompieno. Go tlhatlhanya ka kganetsano eo ya bogologolo fa gare ga ga Jehofa le Baale go ka re thusa go dira tshwetso e e botlhale fa re tlhopha gore re tla direla mang.
‘Ba ne Ba Okaoka’—Jang?
9. (a) Ke eng fa Thaba ya Karemele e ne e le lefelo le le siametseng go senola kobamelo ya ga Baale? (Bona le ntlha e e kwa tlase.) (b) Elija o ne a raya batho a reng?
9 Fa o le mo setlhoeng sa Thaba ya Karemele o ne o kgona go bona sengwe le sengwe sentle—go simolola mo mokgatšheng o o phothoselang wa Kishone o o kwa tlase go ya kwa Lewatleng le Legolo (Lewatle la Mediterranean) le le gaufi, le go ya kwa dithabeng tsa Lebanona kwa ntlheng e e kgakala ya bokone. * Mme fa letsatsi le tlhaba mo letsatsing leo la botlhokwa, go ne go bonala sentle gore naga eo e mo seemong se se maswe. Naga e pele e neng e nonne e Jehofa a neng a e neile bana ba ga Aborahame, jaanong e ne e sa tlhole e ungwa. Jaanong e ne e fisitswe ke letsatsi, e senyegile ka ntlha ya boeleele jwa batho bano ba Modimo! Fa batho bao ba ntse ba phuthega, Elija o ne a ba atamela mme a re: “Lo tla okaoka fa gare ga maikutlo a mabedi a a sa tshwaneng ka lobaka lo lo kae? Fa Jehofa e le Modimo wa boammaaruri, mo saleng morago; mme fa Baale e le ene, mo saleng morago.”—1 Dikg. 18:21.
10. Ke ka tsela efe batho ba motlha wa ga Elija ba neng ba “okaoka fa gare ga maikutlo a mabedi a a sa tshwaneng,” mme ba ne ba lebetse boammaaruri bofe jwa botlhokwa?
10 Elija o ne a kaya eng fa a bua ka go “okaoka fa gare ga maikutlo a mabedi a a sa tshwaneng”? Tota batho bao ba ne ba sa lemoge gore ba ne ba tshwanetse go tlhopha fa gare ga kobamelo ya ga Jehofa le kobamelo ya ga Baale. Ba ne ba tsaya gore ba ne ba ka obamela Jehofa le Baale—gore ba ne ba ka kokobetsa Baale ka dingwao tsa bone tse di makgapha mme ba ntse ba kopa Jehofa Modimo melemo mengwe. Gongwe ba ne ba akanya gore Baale o tla segofatsa dijalo le metlhape ya bone, fa “Jehofa wa masomosomo” ene a tla ba sireletsa mo ntweng. (1 Sam. 17:45) Ba ne ba lebetse boammaaruri bongwe jwa botlhokwa—jo batho ba le bantsi ba sa ntseng ba sa bo lemoge le gompieno. Jehofa ga a batle go obamelwa le medimo e mengwe. O batla gore re obamele ene fela e bile o tshwanelwa ke kobamelo eo. Ga se fela gore ga a batle go obamelwa le medimo e mengwe, tota go a mo kgopisa!—Bala Ekesodo 20:5.
11. O akanya gore se Elija a neng a se bua kwa Thabeng ya Karemele se ka re thusa jang go sekaseka dilo tse di tlang pele mo botshelong le mo kobamelong ya rona?
11 Ka jalo Baiseraele bao ba ne ba “okaoka” jaaka motho yo o batlang go tsamaya mo ditseleng tse pedi ka nako e le nngwe. Le gompieno batho ba le bantsi ba dira phoso e e tshwanang, ba letla “bobaale” ba bangwe go nna karolo ya botshelo jwa bone ba bo ba kgaphela kobamelo ya Modimo kwa thoko. Go reetsa fa Elija a ikuela ka tlhoafalo mo go rona gore re se ka ra okaoka, go ka re thusa go sekaseka gape dilo tse di tlang pele mo botshelong le mo kobamelong ya rona.
Teko e e Botlhokwa Thata
12, 13. (a) Elija o ne a re go dirwe teko efe? (b) Re ka bontsha jang gore re ikanya Jehofa fela jaaka Elija?
12 Jaanong Elija o akantsha gore go dirwe teko nngwe. Teko eo e ne e le motlhofo thata. Baperesiti ba ga Baale ba ne ba tshwanetse go tlhoma sebeso le go baya setlhabelo mo go sone; morago ga moo ba ne ba tshwanetse go rapela modimo wa bone gore a tshube molelo. Elija le ene o ne a tla dira se se tshwanang. O ne a re: “Modimo . . . yo o arabang ka molelo ke ene Modimo wa boammaaruri.” Elija o ne a itse sentle gore Modimo wa boammaaruri ke mang. Tumelo ya gagwe e ne e nonofile tota mo e leng gore ga a ka a okaoka go letla baporofeti ba ga Baale gore ba dire sengwe le sengwe se se ka ba thusang. O ne a ba letla *—1 Dikg. 18:24, 25.gore e nne bone ba simololang. Ka jalo ba ne ba tlhopha poo ya bone ya setlhabelo mme ba rapela Baale.
13 Ga re tshele mo metlheng ya dikgakgamatso. Le fa go ntse jalo, Jehofa ga a fetoga. Re ka mo tshepa fela jaaka Elija a ne a mo tshepa. Ka sekai, fa batho bangwe ba sa dumalane le se Baebele e se rutang, ga re a tshwanela go boifa go ba letla go tlhalosa se ba se dumelang. Fela jaaka Elija, re ka ikanya Modimo wa boammaaruri go rarabolola kgang. Ga re dire seo ka go ikaega ka botlhale jwa rona, go na le moo re ikaega ka Lefoko la gagwe le le tlhotlheleditsweng, le le diretsweng ‘go tlhamalatsa dilo.’—2 Tim. 3:16.
Elija o ne a itse gore kobamelo eno ya ga Baale ke ya maaka, mme o ne a batla gore batho ba Modimo le bone ba lemoge seo
14. Elija o ne a sotla baporofeti ba ga Baale ka tsela efe, mme ka ntlha yang?
14 Baporofeti ba ga Baale ba ne ba baya setlhabelo sa bone mo sebesong mme ba bitsa modimo wa bone. Ba ne ba nna ba goa ba re: “Baale, re arabe tlhe!” Go ne ga feta metsotso ga ba ga feta le diura tse dintsintsi ba ntse ba goa. Baebele ya re: “Mme go ne go se na lentswe lepe, e bile go se na ope yo o arabang.” Fa e nna sethoboloko Elija o ne a simolola go ba sotla a re Baale o tshwanetse a bo a tshwaregile thata go ba araba, kgotsa a ile go ithoma kwa ntlwaneng kgotsa a robetse mme mongwe a tshwanetse go mo tsosa. Elija o ne a raya baganetsi bao a re: “Bitsang ka lentswe le le kwa godimo thata.” Eleruri, o ne a itse gore kobamelo eno ya ga Baale ke ya maaka, mme o ne a batla gore batho ba Modimo le bone ba lemoge seo.—1 Dikg. 18:26, 27.
15. Kgang ya baperesiti ba ga Baale e bontsha jang boeleele jwa go tlhopha ope fela go nna mong wa rona kwantle ga ga Jehofa?
15 Baperesiti ba ga Baale ba ne ba gakala le go feta, ba “biletsa kwa godimo thata le go itshegaka go ya ka mokgwa wa bone ka dithipa tse di magale mabedi le ka marumo, go fitlha ba dira gore madi a elele mo go bone.” Mme seo ya nna matsapa a bophiri fela! “Go ne go se na lentswe lepe, go se na ope yo o arabang, e bile go se na ope yo o reetsang.” (1 Dikg. 18:28, 29) Tota, go ne go se na Baale. O ne a itlhametswe ke Satane go raela batho gore ba se ka ba obamela Jehofa. Boammaaruri ke gore, go tlhopha mong ope fela ntle le Jehofa go felela ka maswabi, tota le go tlhabisiwa ditlhong.—Bala Pesalema 25:3; 115:4-8.
Karabo
16. (a) Go bo Elija a ile a baakanya sebeso sa ga Jehofa kwa Thabeng ya Karemele, go ka tswa go ile ga gakolola batho eng? (b) Elija o ile a bontsha jang gape gore o ikanya Modimo wa gagwe?
16 Ka lotlatlana e ne ya nna nako ya gore Elija le ene a dire setlhabelo. 1 Dikg. 18:30-35.O ne a baakanya sebeso sa ga Jehofa se go neng go bonala sentle gore se sentswe ke baba ba kobamelo e e itshekileng. O ne a dirisa matlapa a le 12, gongwe a gakolola ba le bantsi mo setšhabeng sa ditso di le 10 tsa Iseraele gore ba ne ba sa ntse ba le kafa tlase ga Molao o o neng o neilwe ditso tsotlhe tse 12. Go tswa foo o ne a baya setlhabelo sa gagwe mo sebesong mme a tshela sengwe le sengwe ka metsi a gongwe a tserweng mo Lewatleng la Mediterranean le le neng le le gaufi. O ne a bo a dira gore go epiwe mosele go dikologa sebeso, mme wa tladiwa ka metsi. Go bontsha kafa a ikanyang Modimo wa gagwe thata ka gone, o ne a letla baporofeti ba ga Baale go dira sengwe le sengwe se se ka ba thusang, mme ene a dira dilo tse di neng di tla dira gore go nne thata gore molelo o tuke.—
Thapelo ya ga Elija e ne e bontsha gore o sa ntse a kgathalela batho ba gaabo, ka go bo o ne a tlhoafaletse go bona Jehofa a busa ‘pelo ya bone’
17. Thapelo ya ga Elija e ne ya bontsha jang gore ke dilo dife tse a di tsayang e le tsa botlhokwa, mme re ka etsa jang sekao sa gagwe fa re rapela?
17 Fa sengwe le sengwe se setse se siame, Elija o ne a rapela. Thapelo ya ga Elija e e sa raraanang le e e tlhamaletseng e ne e bontsha sentle gore ke dilo dife tse a neng a di tsaya di le botlhokwa. Sa ntlha e bile e le sa botlhokwa le go feta, o ne a batla gore go itsege gore Baale e ne e se “Modimo mo Iseraele,” mme Jehofa e ne e le ene Modimo wa bone. Sa bobedi, o ne a batla gore mongwe le mongwe a itse gore ene e ne e le motlhanka fela wa ga Jehofa; kgalalelo yotlhe le tlotlo di tshwanetse go newa Modimo. Sa bofelo, o ne a bontsha gore o sa ntse a kgathalela batho ba gaabo, ka go bo a ne a tlhoafaletse go bona Jehofa a busa ‘pelo ya bone.’ (1 Dikg. 18:36, 37) Go sa kgathalesege matlhotlhapelo otlhe a a neng a bakilwe ke go tlhoka tumelo ga bone, Elija o ne a sa ntse a ba rata. Fa re rapela Modimo, a le rona re ka bontsha boikokobetso, gore re amegile ka leina la Modimo, le gore re utlwela botlhoko batho ba bangwe ba ba tlhokang thuso?
18, 19. (a) Jehofa o ne a araba jang thapelo ya ga Elija? (b) Elija o ne a laela batho gore ba dire eng, mme ke eng fa baperesiti ba ga Baale ba ne ba sa tshwanelwe ke go utlwelwa botlhoko?
18 Pele ga Elija a rapela, boidiidi jo bo neng bo le foo bo tshwanetse jwa bo bo ne bo ipotsa gore a Jehofa o ne a tla mo swabisa fela jaaka Baale a ba swabisitse. Mme gone, morago ga thapelo, ga go a ka ga nna le nako ya go ipotsa dipotso. Pego eno ya re: “Foo molelo wa ga Jehofa wa tla o wa mme wa ja tshupelo e e fisiwang le dikgong le maje le lorole, le metsi a a neng a le mo moseleng wa a laila.” (1 Dikg. 18:38) Ruri ba ne ba arabegile jaanong! Mme ba ne ba dira eng?
19 Botlhe ba ne ba re: “Jehofa ke Modimo wa boammaaruri! Jehofa ke Modimo wa boammaaruri!” (1 Dikg. 18:39) Kgabagare ba ne ba bona boammaaruri. Le fa go ntse jalo, ba ne ba ise ba bontshe tumelo epe. Tota e bile, go dumela gore Jehofa ke Modimo wa boammaaruri fa ba sena go bona molelo o wa kwa legodimong morago ga thapelo, go ne go sa bontshe gore tota ba na le tumelo. Ka jalo Elija o ne a kopa gore ba bontshe tumelo ya bone ka tsela e nngwe. O ne a ba kopa gore ba dire sengwe se ba neng ba tshwanetse go bo ba se dirile dingwaga di le dintsi pelenyana ga foo—go ikobela Molao wa ga Jehofa. Molao wa Modimo o ne o re baporofeti ba maaka le baobamedi ba medingwana ba tshwanetse go bolawa. (Dute. 13:5-9) Baperesiti bano ba ga Baale e ne e le baba ba ga Jehofa Modimo, mme ba ne ba dira kgatlhanong le maikaelelo a gagwe ka boomo. A ba ne ba tshwanetse go utlwelwa botlhoko? A mme bone ba ile ba utlwela botlhoko bana ba ba se nang molato ba ba neng ba fisiwa ba tshela go nna ditlhabelo tsa ga Baale? (Bala Diane 21:13; Jer. 19:5) Ruri banna bano ba ne ba sa tshwanelwe ke go utlwelwa botlhoko! Ka jalo, Elija o ne a laela gore ba bolawe, mme ba ne ba bolawa.—1 Dikg. 18:40.
20. Ke eng fa kgang e batshwayadiphoso ba gompieno ba tshwenyegang ka yone e e ka ga go bolawa ga baperesiti ba ga Baale e sa utlwale?
20 Batshwayadiphoso ba gompieno ba ka nna ba nyatsa tsela e teko eno ya kwa Thabeng ya Karemele e feletseng ka yone. Batho bangwe ba ka nna ba tshwenyega ka gore batho ba ba tlhagafaletseng bodumedi ba e dirisa go kgothaletsa ditiro tse di setlhogo tse di bakwang ke letlhoo la bodumedi. Mme ka maswabi, gompieno go na le batho ba le bantsi ba ba ipolelang gore ba rata bodumedi mme ba le setlhogo. Le fa go ntse jalo, Elija o ne a sa nna jalo. O ne a dira mo boemong jwa ga Jehofa fa a bolaya baobamedi bao gore a diragatse tshiamo. Gape, Bakeresete ba mmatota ba a itse gore ga ba a tshwanela go bolaya batho ba ba bosula jaaka Elija a ile a dira. Go na le moo, ba latela molao o barutwa botlhe ba ga Jesu ba neng ba tshwanetse go o ikobela, o o fitlhelwang mo mafokong a Keresete a neng a a bolelela Petere: “Busetsa tšhaka ya gago mo lefelong la yone, gonne botlhe ba ba tsayang tšhaka ba tla nyelela ka tšhaka.” (Math. 26:52) Mo isagweng, Jehofa o tla dirisa Morwawe go diragatsa tshiamiso ya Gagwe.
21. Sekao sa ga Elija se ka solegela jang Bakeresete ba boammaaruri ba gompieno molemo?
21 Mokeresete wa boammaaruri o na le boikarabelo jwa go tshela botshelo jo bo bontshang gore o na le tumelo. (Joh. 3:16) Tsela nngwe ya go dira jalo ke go etsa banna ba ba ikanyegang ba ba jaaka Elija. O ne a obamela Jehofa fela mme a kgothaletsa le ba bangwe go dira se se tshwanang. O ne a senola ka bopelokgale bodumedi jo bo tsietsang jo Satane a bo dirisang go raela batho gore ba se ka ba obamela Jehofa. Mme o ne a ikanya Jehofa go rarabolola mathata go na le go ikaega ka bokgoni jwa gagwe le go dira dilo ka tsela ya gagwe. Eleruri, Elija o ne a femela kobamelo e e itshekileng. E kete rotlhe re ka etsa tumelo ya gagwe!
^ ser. 7 Bona lebokose le le reng, “Leuba la mo Motlheng wa ga Elija le Tsere Lobaka lo lo Kae?”
^ ser. 9 Gantsi Thaba ya Karemele e nna e na le dimela tse ditala, gangwe le gape fa diphefo tse di bongola tse di tswang mo lewatleng di ntse di tlhatloga mo mekgokoloseng ya yone, di nesa dipula le monyo o montsi. E re ka go ne go tsewa gore Baale ke ene a nesang pula, go bonala thaba eno e ne e le lefelo le le botlhokwa la go mo obamela. Ka jalo, Karemele e e omeletseng le e e se nang dimela e ne e le lefelo le le siameng la go senola gore kobamelo ya ga Baale ke maaka.
^ ser. 12 Go bonala Elija a ile a ba raya a re: ‘Lo se ka lwa fisa setlhabelo ka molelo.’ Bakanoki bangwe ba re ka dinako tse dingwe baobamedi bao ba medingwana ba ne ba dirisa dibeso tse kafa tlase di nang le phatlha e tshesane e e itsiweng ke bone fela, gore go bonale e kete molelo o tshubilwe ke maatla mangwe a a sa tlwaelegang.

robotstxt: allowed

filter: keep


text:
18 “Baperesiti le Balefi ba bangwe, e leng lotso lotlhe lwa ga Lefi, ga ba kitla ba nna le kabelo epe kgotsa boswa bope mmogo le Iseraele. Ba tla ja ditlhabelo tse di direlwang Jehofa ka molelo, tse e leng boswa jwa gagwe.+2 Ka jalo, ba se ka ba nna le boswa bope mo go bomorwarraabone. Jehofa ke boswa jwa bone, fela jaaka a ba boleletse.3 “Jaanong seno e tla nna tshwanelo ya baperesiti e e tswang mo bathong: Ope fela yo o ntshang setlhabelo, e ka tswa e le sa poo kgotsa sa nku, a neye moperesiti legetla, ditlhaa le mogodu.4 O mo neye mabutswapele a dijo tsa gago tsa ditlhaka, beine ya gago e ntšha, leokwane la gago le boboa jwa ntlha jo bo beotsweng mo letsomaneng la gago.+5 Jehofa, Modimo wa gago o tlhophile ene le bomorwawe go tswa mo ditsong tsotlhe tsa gago gore a direle mo leineng la ga Jehofa ka metlha.+6 “Mme fa Molefi a tswa mo motseng mongwe wa gago mo Iseraele, kwa a neng a nna gone+ mme a eletsa go ya kwa lefelong le Jehofa a le tlhophang,*+7 a ka nna a direla koo mo leineng la ga Jehofa, Modimo wa gagwe fela jaaka bomorwarraagwe botlhe, e bong Balefi, ba ba direlang koo fa pele ga ga Jehofa.+8 O tla amogela kabelo ya dijo e e lekanang le ya bone,+ kwantle ga se a se amogelang fa a rekisa dithoto tsa borraagwemogolo.9 “Fa o setse o le mo lefatsheng le Jehofa, Modimo wa gago a le go nayang, ga o a tshwanela go leka go etsa mekgwa e e makgapha ya ditšhaba tseo.+10 Go se ka ga fitlhelwa mo go wena ope yo o fisang morwawe kgotsa morwadie mo molelong,*+ ope yo o dirisang boitseanape,+ ope yo o dirang maselamose,+ ope yo o batlang ditshupo+ dipe, moloi,+11 ope yo o konopang ba bangwe a dirisa boselamose, ope yo o batlang kgakololo mo mothong yo o dirisanang le badimo+ kgotsa yo o bolelelang ditiragalo pele+ kgotsa ope yo o buang le baswi.+12 Gonne ope fela yo o dirang dilo tseno o makgapha mo go Jehofa, mme Jehofa, Modimo wa gago o ba leleka fa pele ga gago ka ntlha ya mekgwa eno e e makgapha.13 O itshupe o se na molato fa pele ga ga Jehofa, Modimo wa gago.+14 “Gonne ditšhaba tseno tse o gapang lefatshe la tsone di ne di tle di reetse ba ba dirang maselamose+ le boitseanape,+ mme Jehofa, Modimo wa gago ga a go letla go dira sepe se se tshwanang le seno.15 Jehofa, Modimo wa gago o tla go tlhomela moporofeti yo o tshwanang le nna yo o tswang mo go bomorwarrago. Lo tshwanetse go mo reetsa.+16 Seno ke karabo ya se lo neng lwa se kopa Jehofa, Modimo wa lona kwa Horeba ka letsatsi la kokoano*+ fa lo ne lo re, ‘Mma ke se ka ka utlwa lefoko la ga Jehofa, Modimo wa me kgotsa ke se ka ka tlhola ke bona molelo o mogolo ono, gore ke se ka ka swa.’+17 Foo Jehofa o ne a nthaya a re, ‘Se ba se buileng se molemo.18 Ke tla ba tlhomela moporofeti yo o tshwanang le wena yo o tswang mo gare ga bomorwarraabone,+ mme ke tla tsenya mafoko a me mo molomong wa gagwe,+ mme o tla bua le bone sotlhe se ke se mo laelang.+19 Eleruri, ke tla otlhaya motho yo o se kitlang a reetsa mafoko a me a moporofeti yoo a tla a buang mo leineng la me.+20 “‘Fa moporofeti ope ka boikgogomoso a bua lefoko le ke sa mo laelang gore a le bue mo leineng la me kgotsa a bua mo leineng la medimo e mengwe, moporofeti yoo o tshwanetse go swa.+21 Le fa go ntse jalo, o ka nna wa bua jaana mo pelong ya gago: “Re tla itse jang gore Jehofa ga a bua lefoko leo?”22 Fa moporofeti a bua mo leineng la ga Jehofa mme lefoko leo le bo le sa diragale kgotsa le sa nne boammaaruri, foo Jehofa ga a bua lefoko leo. Moporofeti yoo o le buile ka boikgogomoso. O se ka wa mo tshaba.’
Dintlha Tse di Kwa Tlase
^ Go tewa lefelo le Jehofa a le tlhophang gore go obamelwe mo go lone.
^ Seheb., “yo o ralatsang morwawe kgotsa morwadie molelo.”


text:
KGAOLO YA BOSOMETLHANO
O ne A Femela Batho ba Modimo
1-3. (a) Ke eng fa Esethere a ka tswa a ne a boifa fa a akanya ka go bona monna wa gagwe? (b) Re tlile go sekaseka dipotso dife ka ga Esethere?
ESETHERE o ne a leka go ritibala fa a ntse a atamela lolwapa lwa ntlo ya segosi kwa Shushane. Go ne go se motlhofo. Sengwe le sengwe ka ntlo ya segosi se ne se dirilwe ka tsela e e jesang kgakge—ditshwantsho tsa yone tse di mebalabala tsa dipoo tse di diphuka, tsa bahulametswi le tsa ditau tse di neng di gabilwe mo loboteng lwa ditena tse di phatsimang, dipilara tsa yone tsa leje le difikantswe tsa yone tse dikgolo, tota le lefelo le ntlo eno e neng e le mo go lone le le tsholetsegileng le le gaufi le Dithaba tsa Zagros, tse di neng di apesitswe ke kapoko e bile le le gaufi le metsi a a itshekileng a noka ya Choaspes. Sengwe le sengwe se ne se diretswe go gopotsa moeti mongwe le mongwe ka maatla a magolo a monna yo o neng a ipitsa “kgosi e kgolo,” yo Esethere a neng a tlile go mmona, yo gape e neng e le monna wa gagwe.
2 Monna wa gagwe! Ga go na mosetsana ope yo o ikanyegang wa Mojuda yo o neng a ka batla go nyalwa ke monna yo o tshwanang le Ahasueruse! * O ne a sa tshwane le banna ba ba jaaka Aborahame, monna yo ka boikokobetso a ileng a amogela kaelo ya Modimo ya gore a reetse Sara, mosadi wa gagwe. (Gen. 21:12) Kgosi eno e ne e sa itse go le kalo kgotsa e sa itse sepe ka Modimo wa ga Esethere e bong Jehofa, kgotsa ka Molao wa Gagwe. Le fa go ntse jalo, Ahasueruse o ne a itse melao ya Baperesia, go akaretsa le molao o o iletsang selo se Esethere a neng a tloga a se dira. O ne a batla go dira eng? Aitsane molao oo o ne o laela gore ope fela yo o ka tlang kwa kgosing ya Peresia, kgosi e sa mmitsa o tshwanetse go bolawa. Esethere o ne a le mo tseleng e e yang kwa kgosing le fa gone a ne a sa bidiwa. Fa a ntse a atamela lolwapa lo lo mo teng, lo fa a le mo go lone kgosi e tla kgonang go mmona e le mo setulong sa yone sa bogosi, a ka tswa a ne a akanya gore o ya go bolawa.—Bala Esethere 4:11; 5:1.
3 Goreng a ne a itsenya mo kotsing jaana? Mme re ka ithuta eng mo tumelong ya mosadi yono yo o molemo? Sa ntlha, mma re bone gore go tlile jang gore Esethere a nne le maemo a a kgethegileng a go nna kgosigadi ya Peresia.
Tsela e Esethere a Godileng ka Yone
4. Esethere o godisitswe jang, mme go tlile jang gore a nne le ntsalae e bong Moredekai?
4 Esethere e ne e le khutsana. Re itse go le gonnye fela ka batsadi ba gagwe ba ba neng ba mmitsa Hadasa e leng lefoko la Sehebera le le kayang “moretela,” setlhatshana se sentle se se thunyang dithunya tse ditshweu. Fa batsadi ba ga Esethere ba sena go tlhokafala, monna mongwe wa losika lwa gagwe yo o pelontle yo o bidiwang Moredekai, o ne a mo tlhokomela. E ne e le ntsalae Esethere mme o ne a feta Esethere thata ka dingwaga. O ne a tsaya Esethere a ya go nna le ene kwa ntlong ya gagwe mme a mo tshwara jaaka morwadie.—Eseth. 2:5-7, 15.
5, 6. (a) Moredekai o godisitse Esethere jang? (b) Moredekai le Esethere ba ne ba tshela botshelo jo bo ntseng jang kwa Shushane?
5 Moredekai le Esethere e ne e le batshwarwa ba Bajuda kwa motsemogolong wa Peresia, kwa gongwe ba neng ba tshwanelwa ke go itshokela go nyadiwa ka ntlha ya bodumedi jwa bone le Molao o ba neng ba leka go o latela. Le fa go ntse jalo, Esethere o tshwanetse a bo a ile a atamalana thata le ntsalae fa a ntse a mo ruta ka ga Jehofa, Modimo yo o kutlwelobotlhoko, yo mo nakong e e fetileng a ileng a namola batho ba Gagwe gantsi mo mathateng—e bile a ne a tlile go dira jalo gape. (Lefi. 26:44, 45) Ga go pelaelo gore tsela e Esethere le Moredekai ba neng ba ratana le go tshepana ka yone, e ne ya gola.
6 Go bonala Moredekai e ne e le modiredi kwa ntlong ya segosi kwa Shushane, a nna mo kgorong ya kgosi ka metlha le batlhanka ba bangwe ba kgosi. (Eseth. 2:19, 21; 3:3) Ga re itse gore Esethere yo mosha o ne a dira eng fa a ntse a gola, mme gone a ka tswa a ne a tlhokomela ntsalae yo a neng a setse a godile, a tlhokomela le ntlo ya ga ntsalae, e gongwe e neng e le mo karolong ya motse ya maemo a a kwa tlase e e kwa moseja ga noka go tswa kwa ntlong ya segosi. Gongwe o ne a itumelela go ya kwa marekisetsong a Shushane, kwa bathudi ba gouta, ba selefera le bagwebi ba bangwe ba neng ba rekisa dilwana tsa bone gone. Esethere o tshwanetse a bo a ne a sa akanye gore moragonyana dilwana tseo tsa manobonobo e ne e tla nna dilo tse di tlwaelegileng mo go ene; o ne a sa itse gore isagwe e mo tshwaretse eng.
O ne “A le Montle”
7. Ke eng fa Fasheti a ne a tseelwa maemo a go nna kgosigadi, mme morago ga moo go ne ga direga eng?
7 Letsatsi lengwe mo Shushane go ne go dumaduma magatwe a gore go na le mathata Eseth. 1:1–2:4.kwa ntlong ya kgosi. Fa Ahasueruse a ne a dirile moletlo o mogolo go itumedisa dikgosana tsa gagwe ka dijo tsa maemo le beine, o ne a swetsa ka gore go bidiwe mosadi wa gagwe yo montle e bong kgosigadi Fasheti, yo le ene a neng a keteka le basadi go sele. Mme Fasheti o ne a gana go tla. E re ka kgosi e ne e tlhabisitswe ditlhong e bile e galefile, e ne ya botsa bagakolodi ba yone gore Fasheti o tshwanetse go otlhaiwa jang. Go ne ga felela jang? O ne a tseelwa maemo a go nna kgosigadi. Batlhanka ba kgosi ba ne ba tswa letsholo la go batla makgarebane a mantle mo nageng yotlhe; kgosi e ne e tla tlhopha kgosigadi e ntšha mo go one.—
8. (a) Ke eng fa Moredekai a ka tswa a ne a tshwenyegile fa Esethere a ntse a gola? (b) O akanya gore re ka dirisa jang kgakololo ya Baebele ya go leba bontle ka tekatekano? (Bona le Diane 31:30.)
8 Akanya fela Moredekai a ntse a leba Esethere gangwe le gape ka lorato, a le motlotlo mme gape a tshwenyegile ka gore ntsalae o setse a godile—mme jaanong ke mosadi yo montle thata. Re bala jaana: “Morweetsana yono o ne a bopegile sentle e bile a le montle.” (Eseth. 2:7) Baebele e tlhalosa bontle ka tsela e e tekatekano—bo a kgatlha, mme gone bo tshwanetse go tsamaisana le botlhale le boikokobetso. Go seng jalo, bo ka dira gore motho a ikgantshe, a nne mabela a bo a nne le mekgwa e mengwe e e sa siamang. (Bala Diane 11:22.) A o kile wa bona seo se direga? Mme bontle jwa ga Esethere bo ne bo tla mo dira motho yo o ntseng jang—yo o molemo kgotsa yo o bosula? Go ne go tla bonala fa nako e ntse e tsamaya.
9. (a) Go ne ga direga eng fa batlhanka ba kgosi ba bona Esethere, mme ke eng fa go ne go le thata gore a kgaogane le Moredekai? (b) Ke eng fa Moredekai a ne letla Esethere go nyalwa ke moheitane? (Akaretsa le lebokose.)
9 Batlhanka ba kgosi ba ne ba bona Esethere. Ka nako ya letsholo la bone, ba ne ba mo tsaya mo go Moredekai mme ba mo isa kwa ntlong ya segosi e e kwa moseja ga noka. (Eseth. 2:8) Go tshwanetse ga bo go ne go le thata gore ba kgaogane ka gonne ba ne ba ntse jaaka rre le morwadie. Moredekai o ne a ka se batle gore morwadie yo a mo godisitseng a nyalane le motho ope yo e seng modumedi, tota le fa e le kgosi, mme go ne go se sepe se a ka se dirang. * Ruri Esethere o tshwanetse a bo a ile a reetsa ka tlhoafalo fa Moredekai a ntse a mo gakolola pele a tsewa! Fa a ne a le mo tseleng go ya kwa ntlong ya segosi kwa Shushane, o ne a ipotsa dipotso tse dintsi. O ne a tlile go tshela botshelo jo bo ntseng jang?
O ne A Bona Kamogelo “mo Matlhong a Mongwe le Mongwe yo o Mmonang”
10, 11. (a) Ke eng fa go ne go ka nna motlhofo gore Esethere a amiwe ke lefelo le lesha le a neng a nna mo go lone? (b) Moredekai o ne a bontsha jang gore o tshwenyegile ka botsogo jwa ga Esethere?
10 Esethere o ne a iphitlhela a le mo lefelong le lesha le a neng a sa le tlwaela. E ne e le mongwe wa “barweetsana ba le bantsi” ba ba neng Eseth. 2:8, 12) Lefelo le barweetsana bano ba neng ba nna mo go lone le tsela e ba neng ba tshela ka yone e ne ya dira gore bangwe ba bone ba amege thata ka ditebego tsa bone, ba nne mabela ba bo ba nne le moya wa go gaisana. Botshelo joo bo ne jwa ama Esethere jang?ba phuthilwe mo dikarolong tsotlhe tsa Mmusomogolo wa Peresia. Dingwao tsa bone, dipuo tsa bone mmogo le tsela e ba neng ba itshwara ka yone e tshwanetse ya bo e ne e farologane thata. Barweetsana bano ba ne ba tlhokometswe ke molaodi mongwe yo o bidiwang Hegai, mme ba ne ba tshwanetse go ntlafadiwa gore ba nne bantle thata, ba sidilwa ka maokwane a a nkgang monate, lobaka lwa ngwaga. (
11 Moredekai o ne a tshwenyegile thata ka Esethere go feta motho ope fela. Pego eno ya Baebele e bontsha gore letsatsi le letsatsi o ne a iphetisa gaufi le ntlo ya basadi, a batla go utlwa gore Esethere o ntse a tsoga jang. (Eseth. 2:11) Fa a utlwa gore Esethere o ntse a itshwere sentle, gongwe a bolelelwa ke batlhanka ba ntlo ya segosi ba ba neng ba dumela go mo thusa, o tshwanetse a bo a ne a ikutlwa a le motlotlo ka ene. Ka ntlha yang?
12, 13. (a) Batho ba ba neng ba nna le Esethere ba ne ba ikutlwa jang ka ene? (b) Ke eng fa Moredekai a ka tswa a ne a itumeletse go utlwa gore Esethere ga a bolela gore ke Mojuda?
12 Hegai o ne a kgatlhiwa thata ke Esethere mo a neng a mmontsha bopelonomi jwa lorato mme a mo naya malata a le supa le lefelo le le a gaisang otlhe mo ntlong ya basadi. Tota e bile, pego eno ya re: “Nako eno yotlhe Esethere o ne a tswelela a bona kamogelo mo matlhong a mongwe le mongwe yo o mmonang.” (Eseth. 2:9, 15) A batho bano botlhe ba ne ba kgatlhiwa fela ke bontle jwa gagwe? Nnyaa, go ne go na le sengwe se se kgatlhang thata ka Esethere go feta bontle jwa gagwe.
13 Ka sekai, re bala jaana: “Esethere o ne a sa bolela kaga batho ba gagabo kgotsa kaga ba losika lwa gagwe, gonne Moredekai ka boene o ne a mo laetse gore a se ka a bolela.” (Eseth. 2:10) Moredekai o ne a laetse mosetsana yono gore a se ka a bua gore ke Mojuda; ga go pelaelo gore o ne a bona gore batho ba segosi ba Peresia ba tlhoile batho ba gaabo. Ruri o tshwanetse a bo a ne a itumedisiwa ke go itse gore le fa Esethere a sa tlhole a nna le ene ka nako eo, o ne a sa ntse a le botlhale e bile a le kutlo!
14. Gompieno basha ba ka etsa jang sekao sa ga Esethere?
14 Gompieno basha le bone ba ka ipedisa batsadi ba bone kgotsa batho ba ba ba godisang. Tota le fa batsadi ba bone ba sa ba bone—ba dikologilwe ke batho ba ba itshelelang fela, ba ba nang le boitsholo jo bo sa siamang kgotsa ba ba setlhogo—ba ka kgona go gana tlhotlheletso e e sa siamang mme ba tswelele ba ngaparetse melao e ba itseng gore e siame. Fa ba dira jalo, ba ipedisa pelo ya ga Rraabone yo o kwa legodimong, fela jaaka Esethere a ne a dira.—Bala Diane 27:11.
15, 16. (a) Esethere o ne a bona jang kamogelo ya kgosi? (b) Ke eng fa botshelo jo bosha jwa ga Esethere e ka tswa e ne e le kgwetlho?
15 Fa nako ya gore Esethere a ye go ema fa pele ga kgosi e goroga, o ne a letlelelwa go tlhopha dilo dipe fela tse a akanyang gore o tla di tlhoka, gongwe gore a itire montle le go feta. Le fa go ntse jalo, o ne a nna boikokobetso mme a se ka a kopa sepe ntle le se Hegai a rileng o tla mo naya sone. (Eseth. 2:15) A ka tswa a ile a lemoga gore bontle ka bojone bo ka se gape pelo ya kgosi; go nna boingotlo le go ikokobetsa e ne e le tsone dinonofo tse di sa tlwaelegang mo lolwapeng loo tse di neng di ka mo kgatlha. A o ne a nepile?
16 Pego eno ya re: “Kgosi ya rata Esethere go feta basadi ba bangwe botlhe, mo o neng a bona kamogelo e ntsi le bopelonomi jwa lorato mo go yone go feta makgarebane a mangwe otlhe. Mme a baya serwalo sa tlhogo sa segosi mo tlhogong ya gagwe a ba a mo dira kgosigadi mo boemong jwa ga Fasheti.” (Eseth. 2:17) Go tshwanetse ga bo go ne go le boima gore mosetsana yono yo o boikokobetso wa Mojuda a tlwaele botshelo jwa gagwe jo bosha—e ne e le kgosigadi e ntšha, mosadi wa kgosi e e neng e le maatla go gaisa mo lefatsheng ka nako eo! A maemo a gagwe a masha a ile a mo ya tlhogong, a dira gore a nne mabela? Nnyaa, le e seng!
17. (a) Esethere o ne a tswelela a ikobela rraagwe yo a mo godisitseng ka ditsela dife? (b) Ke eng fa sekao sa ga Esethere se le botlhokwa thata mo go rona gompieno?
17 Esethere o ne a tswelela a ikobela rraagwe yo a mo godisitseng e bong Moredekai. Ga a ka a bolelela ope gore o amana le setšhaba sa Bajuda. Mo godimo ga moo, fa Moredekai a ne a senola leano la batho ba ba neng ba batla go bolaya Ahasueruse, Esethere o ne a nna kutlo mme a tlhagisa kgosi ka seo, ka jalo leano leo le ile la folotsa. (Eseth. 2:20-23) Gape o ne a bontsha tumelo mo Modimong wa gagwe ka go nna boikokobetso le go nna kutlo. Ruri go botlhokwa thata gore re latele sekao sa ga Esethere ka gonne batho ba le bantsi gompieno ga ba kutlo e bile ba a tsuologa! Mme batho ba ba nang le tumelo ya mmatota bone ba tsaya go nna kutlo go le botlhokwa thata, fela jaaka Esethere a ne a dira.
Tumelo ya ga Esethere e a Lekwa
18. (a) Ke eng fa Moredekai a ka tswa a ile a gana go obama fa pele ga ga Hamane? (Bona le ntlha e e kwa tlase.) (b) Gompieno banna le basadi ba ba ikanyegang ba etsa jang sekao sa ga Moredekai?
18 Monna mongwe yo o bidiwang Hamane o ne a newa maemo a a kwa godimo mo lolwapeng lwa ga Ahasueruse. Kgosi e ne ya tlhoma Hamane go nna tonakgolo, ya mo dira mogakolodi wa yone yo mogolo le gore e nne ene a tlhatlhamang kgosi mo mmusomogolong. Kgosi e ile ya bo ya ntsha taelo ya gore mongwe le mongwe fa a bona modiredimogolo yono, a obame fa pele ga gagwe. (Eseth. 3:1-4) Molao oo o ne wa thatafalela Moredekai. O ne a dumela gore o tshwanetse go ikobela kgosi fa seo se sa dire gore a tlontlolole Modimo. Aitsane, Hamane e ne e le Moagage. Go bonala e ne e le setlogolwana sa ga Agage, kgosi ya Baamaleke yo o neng a bolawa ke moporofeti wa Modimo e bong Samuele. (1 Sam. 15:33) Baamaleke ba ne ba le boikepo mo ba neng ba nna baba ba ga Jehofa le ba Baiseraele. Modimo o ne a atlhotse setšhaba sa Baamaleke. * (Dute. 25:19) Mojuda yo o ikanyegang o ne a ka obama jang fa pele ga Moamaleke? Moredekai o ne a ka se dire jalo. O ne a ema a nitame. Go tla go fitlha jaanong, banna le basadi ba ba ikanyegang ba ile ba tsenya matshelo a bone mo kotsing gore ba ikobele molaomotheo ono: “Re tshwanetse go utlwa Modimo e le mmusi bogolo go batho.”—Dit. 5:29.
19. Hamane o ne a batla go dira eng, mme o ne a tlhotlheletsa kgosi jang?
19 Hamane o ne a galefa. O ne a galefa thata jaana mo a neng a batla go bolaya Moredekai le batho botlhe ba gaabo! Hamane o ne a bua Bajuda bosula mo kgosing. Le fa gone a ne a sa ba umake ka leina, o ne a tlhalosa gore ke batho ba ba se nang mosola, le setšhaba “se se gasameng se se itomolotseng mo gare ga ditšhaba.” Se se maswe le go feta, o ne a re ga ba ikobele melao ya kgosi; ka jalo, ke batsuolodi ba ba kotsi. Hamane o ne a ithaopela go ntsha madi a mantsi mme a a tsenya mo bobolokela matlotlong jwa kgosi gore a duelele ditshenyegelo tsa go bolaya Bajuda botlhe ba ba mo mmusomogolong. * Ahasueruse o ne a naya Hamane palamonwana ya kgosi e e tshwayang, gore a saene taelo epe fela e a neng a e akantse.—Eseth. 3:5-10.
20, 21. (a) Molaetsa wa ga Hamane o ne wa ama jang Moredekai le Bajuda botlhe go ralala Mmusomogolo wa Peresia? (b) Moredekai o ne a kopa Esethere gore a dire eng?
20 Go ise go ye kae, barongwa ba ne ba taboga ka dipitse mo dikarolong tsotlhe tsa mmusomogolo, ba isa molaetsa wa gore Bajuda ba atlholetswe loso. Akanya fela gore molaetsa oo o ne wa ama Bajuda jang fa o fitlha kgakala kwa Jerusalema, kwa masalela a bone a a boileng go Esethere 3:12–4:1.tswa botshwarwa kwa Babelona, a neng a semeletse a aga sesha motse o o neng o ise o nne le dipota tse di ka o sireletsang. Gongwe fa Moredekai a ne a utlwa dikgang tseo tse di botlhoko o ile a akanya ka bone, mmogo le ditsala tsa gagwe le ba losika ba ba mo Shushane. E re ka a ne a fuduegile maikutlo, o ne a gagoganya diaparo tsa gagwe, a apara letsela la kgetsi a bo a itshela melora mo tlhogong mme a lelela kwa godimo mo gare ga motse. Le fa go ntse jalo, Hamane o ne a ntse a nwa le kgosi, go se tsapa le mo fisang pelo ka khutsafalo e a neng a e baketse Bajuda le ditsala tsa bone tse di nnang mo Shushane.—Bala
21 Moredekai o ne a itse gore o tshwanetse go tsaya kgato. Mme o ne a tla dira eng? Esethere o ne a utlwa kafa Moredekai a tshwenyegileng ka gone mme a mo romelela diaparo, le fa go ntse jalo, o ne a gana go gomotsega. Gongwe o ne a sa bolo go nna a ipotsa gore ke eng fa Modimo wa gagwe e bong Jehofa a ile a letla gore Esethere yo a mo ratang a tsewe mo go ene mme a dirwe mohumagadi wa mmusi wa moheitane. Jaanong go ne go bonala lebaka le tla tloga le senoga. Moredekai o ne a romela molaetsa kwa go kgosigadi Esethere, a mo kopa gore a ba buelele kwa kgosing, a femele “batho ba gagabo.”—Eseth. 4:4-8.
22. Ke eng fa Esethere a ne a tshaba go ya kwa monneng wa gagwe yo e neng e le kgosi? (Bona le ntlha e e kwa tlase.)
22 Esethere o tshwanetse a bo a ile a kotlomana pelo fa a utlwa molaetsa oo. Jaanong o ne a lebane le teko e kgolo ya tumelo. O ne a tshogile, *—Eseth. 4:9-11.jaaka go ne ga utlwala mo mafokong a gagwe fa a araba Moredekai. Esethere o ne a mo gopotsa molao wa kgosi. Fa motho a ne a ka ya kwa kgosing e sa mmitsa, o ne a ka atlholelwa loso. O ne a ka se bolawe fa fela kgosi e ne e ka otlololela lore lwa yone lwa segosi lwa gauta kwa go ene. A Esethere o ne a na le lebaka lepe la go akanya gore ga a na go bolawa, segolobogolo fa a gopola se se diragaletseng Fasheti fa a ne a gana go tla kwa kgosing fa e mmitsa? O ne a bolelela Moredekai gore go setse go fetile malatsi a le 30 kgosi e sa mmitse! E re ka e ne e setse e le lobaka lo loleele a sa bidiwe, a ka tswa a ne a ipotsa gore a kgosi eno e e sa tlhomamang e ka tswa e fetotse mogopolo ka ene kgotsa e sa tlhole e mo rata.
23. (a) Moredekai o ne a reng go nonotsha tumelo ya ga Esethere? (b) Ke eng fa Moredekai e le sekao se re tshwanetseng go se etsa?
23 Moredekai o ne a araba Esethere a tiisitse gore a mo nonotshe tumelo. O ne a mo tlhomamisetsa gore fa a sa tseye kgato, poloko ya Bajuda e ne e tla tswa go sele. Mme gone a Esethere o ne a ka lebelela gore a falole fa pogiso e simologa? Mo kgannyeng eno, Moredekai o ne a bontsha gore o na le tumelo e e nonofileng mo go Jehofa, yo o neng a se kitla a letla gore batho ba Gagwe ba nyelediwe e bile a se kitla a letla gore ditsholofetso tsa gagwe di se ka tsa diragadiwa. (Josh. 23:14) Go tswa foo Moredekai o ne a botsa Esethere jaana: “Ke mang yo o itseng gore o ka tswa o fitlheletse tlotlomalo ya segosi ka ntlha ya motlha o o ntseng jaana?” (Eseth. 4:12-14) Ruri Moredekai ke sekao se re tshwanetseng go se etsa! O ne a ikanya Modimo wa gagwe e bong Jehofa ka botlalo. A le rona re a mo ikanya?—Dia. 3:5, 6.
Tumelo e e Nonofileng go Gaisa go Boifa Loso
24. Esethere o ne a bontsha jang tumelo le bopelokgale?
24 Jaanong e ne e le nako ya gore Esethere a dire tshwetso. O ne a kopa Moredekai gore a laele Bajuda botlhe gore le bone ba itime dijo ka Eseth. 4:15-17) Mo malatsing ao a mararo, Esethere o tshwanetse a bo a ile a rapela ka tlhoafalo go feta le fa e le leng pele. Mme kgabagare nako ya go tsaya kgato e ne ya goroga. O ne a apara diaparo tsa gagwe tse dintle thata tsa segosi, a dira sotlhe se a ka se kgonang go kgatlha kgosi. Go tswa foo a wela tsela.malatsi a le mararo, a bo a konela molaetsa wa gagwe ka mafoko ano a a bontshang tumelo le bopelokgale, a a ntseng a boelediwa go tla go fitlha le gompieno: “Fa e le gore ke tla nyelela, ke tla nyelela.” (
25. Tlhalosa se se neng sa direga fa Esethere a goroga kwa monneng wa gagwe.
25 Jaaka go tlhalositswe kwa tshimologong ya kgaolo eno, Esethere o ne a ya kwa lolwapeng lwa kgosi. Re ka akanya fela gore o tshwanetse a bo a ne a akanya thata a tshogile e bile a rapela ka tlhoafalo. O ne a tsena mo lolwapeng, mme a ema mo a neng a kgona go bona Ahasueruse a ntse mo setulong sa gagwe sa bogosi. Gongwe Esethere o ile a leba sefatlhego sa ga Ahasueruse a leka go bona gore o tsogile jang—sefatlhego se mo matlhakoreng se neng se na le moriri o o lekalekanang le o o tlhokometsweng sentle le ditedu tse di beotsweng go nna khutlonnè. Fa e le gore o ile a tshwanelwa ke go leta, a ka tswa a ile a utlwa e kete o letile lobaka lo loleele thata. Mme gone nako e ne ya goroga—monna wa gagwe o ne a mmona. Ahasueruse o tshwanetse a bo a ne a gakgametse, le fa go ntse jalo, sefatlhego sa gagwe se ne sa nna botsalano. O ne a otlolola lore lwa gagwe lwa segosi lwa gauta!—Eseth. 5:1, 2.
26. Ke eng fa Bakeresetse ba boammaaruri ba tlhoka bopelokgale jo bo tshwanang le jwa ga Esethere, mme ke eng fa seo e ne e le tshimologo fela ya tiro ya gagwe?
26 Ga go pelaelo gore kgosi e ne e tlile go reetsa Esethere. O ile a ikanyega mo Modimong mme a tsenya botshelo jwa gagwe mo kotsing gore a sireletse batho ba gaabo, ka go dira jalo a tlhomela batlhanka botlhe ba Modimo go fitlha gompieno sekao se se molemo sa tumelo. Bakeresete ba boammaaruri gompieno ba anaanela dikao tse di ntseng jalo. Jesu o ile a re balatedi ba gagwe ba boammaaruri ba tla lemogiwa ka lorato lwa go intsha setlhabelo. (Bala Johane 13:34, 35.) Gantsi go bontsha lorato lo lo ntseng jalo go tlhoka bopelokgale jo bo tshwanang le jwa ga Esethere. Le fa gone Esethere a ile a femela batho ba Modimo mo letsatsing leo, seo e ne e le tshimologo fela ya tiro ya gagwe. O ne a ka tlhatswa kgosi pelo jang gore mogakolodi wa yone yo e mo ratang e bong Hamane ke leferefere? O ne a ka boloka jang batho ba gaabo? Re tla sekaseka dipotso tseno mo kgaolong e e latelang.
^ ser. 2 Go akanngwa gore Ahasueruse e ne e le Serese I, yo o neng a busa Mmusomogolo wa Peresia mo masimologong a lekgolo la botlhano la dingwaga B.C.E.
^ ser. 9 Bona lebokose le le reng “Dipotso ka ga Esethere,” mo Kgaolo 16.
^ ser. 18 Hamane e ka tswa e ne e le mongwe wa Baamaleke ba bofelo, e re ka “masalela” a bone a ile a fedisiwa mo motlheng wa ga Kgosi Hesekia.—1 Ditir. 4:43.
^ ser. 19 Hamane o ne a ntsha ditalenta tsa selefera di le 10 000, tse gompieno e ka nnang diranta di le dimilione di le makgolokgolo. Fa e le gore Ahasueruse e ne e le Serese I, madi ao a ga Hamane a ka tswa a ile a mo ngoka. Serese o ne a tlhoka madi a mantsi thata go ipaakanyetsa ntwa e a neng a sa bolo go batla go e lwa le Gerika, e kgabagare a neng a fenngwa botlhoko mo go yone.
^ ser. 22 Serese I o ne a itsege ka go fetofetoga maikutlo le go galefa thata. Rahisitori mongwe wa Mogerika e bong Herodotus o ne a kwala dikai tsa dilo dingwe tse di diragetseng fa Serese a ne a lwa le Gerika. Kgosi eno e ne ya laela gore go bewe dikepe di bapile gore di dire borogo jo bo kgabaganyang bodiba jwa metsi jwa Hellespont. Fa borogo jono bo sena go senngwa ke setsuatsue, Serese o ne a laela gore baenjenere ba ba neng ba bo dira ba kgaolwe ditlhogo, mme a re bodiba jwa metsi jwa Hellespont le jone bo “otlhaiwe.” Banna ba gagwe ba ne ba dira seo ka go itaya metsi fa mongwe a ntse a balela ditlhapa kwa godimo. Mo go lone letsholo leo, fa monna mongwe yo o humileng a ne a kopa gore morwawe a se ka a tsenela bosole, Serese o ne a laela gore morwa yoo a kgaoganngwe ka bogare mme mmele wa gagwe o bewe mo pontsheng gore e nne tlhagiso.


text:
Tlhagisetso-kgwebo ya dithuntshwane tse di jegang e oketsegile go feta makgetlhô ale 30 fa e sale ka 1978, mme shiitake (Lentinus edodes) e dira mo go nnang 22% ya dithuntshwane tsa lefatshe. Mefuta e mengwe e e botlhokwa ya thuntshwane e akaretsa thuntshwane ya kgetla, ya konopo le e e borokwa (Agaricus spp) enoki le dithuntshwane tse di jegang tsa mouta wa sethemi (Auricularia spp). Mefuta enô ele metlhano ya thuntshwane e dira mo go fitlhang go 85% ya dithuntshwane tse di lemilweng mo lefatsheng.
Ntle le go lema sejô se se botlhokwa se se ka kgonang go nna le seabe mo tswelodisong ya dijo, tlhagiso ya thuntshwane gape ke tiriso e ntle ya ditswatlhagisong tsa temôthuo tse di jaaka mosutele wa kgogo le lotlhaka lwa korong.
Dithuntshwane ke motswedi wa dijo o o dikotla o o ka diriswang jaaka leemedi la nama mme di na le dipoêlô di le di ntsi tsa itekanelo le kalafi. Mo godimo ga fao, morago ga tlhagiso ya thuntshwane, boalô jo bo dirisitsweng (motshotelô wa thuntshwane) o matshwanedi jaaka monontsha wa mmu ka ntlha ya bokgoni jwa ona jwa go oketsa botswatsheding mo mmung.
Ga se phologolo ebile ga se sejalo, dithuntshwane ke karolo ya bogosi jwa mouta. Dithuntshwane ke mebele e e nama ya mouta e e nang le thitô, kêpisi le makgwafo, fela di ka akaretsa gape mefuta e e rileng e e senang dithitô. Dithuntshwane di mela mo boalông jo di bo dirisang jaaka motswedi wa dijo ka ge di sena chlorophyll mme ka jalo di ka se tlhagisi dijo tse eleng tsa tsona jaaka sejalo se dira.
Dithuntshwane tsotlhe di tlhagisa dikapeo tse di phatlhalatswang ke mowa, fa thuntshwane e e setseng e butswa jaaka e golela mo boalông jwa botswatsheding. Kwa sekgweng, boalô jonô e ka nna logong lo lo bodileng, fela mo dipolaseng tsa kgwebo tsa thuntshwane, boalô jonô ke motshotelô.
China ke motlhagisi (le modirisi) yo mogolo mo lefatsheng wa dithuntshwane ka ditone tse di fetang 5 million tse di tlhagiswang ngwaga le ngwaga. Italy (761 000 tonnes), USA (390 000 tonnes), Netherlands (301 000 tonnes) le Poland ke batlhagisi ba bangwe ba ba iponagaditseng.
Afrika Borwa e tlhagisa mo go ka dirang 21 000 tonnes ka ngwaga (2018) ka halofo ya batlhagisi ba thuntshwane kwa Gauteng, 28% kwa Kapa Bophirima, le 17% kwa KwaZulu-Natal. Dithuntshwane dingwe tsa Afrika Borwa di romelwa-ntle, bontsi jwa tsone kwa dinageng tsa boagisani tse di jaaka Namibia le Mauritius.
Polase ya ntlha ya thuntshwane mo Afrika Borwa e katswa e ne ele ya ngaka ya malwetse a sesadi Dr Charles Kark kwa kgaolong e ga jaana eleng bogare jwa Sandton. Mo boammaruring, molatswana o o tsamayang go kgabaganya lefelo-boikhutso le le tala mo bogareng jwa kgaolo-kgwebo bogareng ya Johannesburg o bua ka ‘Silver Stream’ leina la polase ya thuntshwane le bokhenelo e e neng e atlegile ka dingwaga tsa bo-1950 le bo-1960. E ne morago ya rekisetswa Tiger Brands mme morago ya rekisetswa Tongaat Mushrooms e ka nako eo e neng e setse e le karolo ya Denny Mushrooms.
South African Mushroom Farmers’ Association (SAMFA) e tlhomilwe ka 1984 mme e dirisetsa dituêlô tsa boloko go dira dipatlisiso le go bapatsa.
Translated by Nchema Rapoo


text:
BOTSHABELO Postal Code (FS)
Botshabelo is a suburb of Motheo, Free State with a postal code. It is about 61 kms north of FS's capital city of Bloemfontein.
Botshabelo
Bloemfontein
- Botjhaba-tsatsi, Botshabelo East, Botshabelo Section A, Botshabelo Section B, Botshabelo Section E, Botshabelo Section F, Botshabelo Section G, Botshabelo Section H, Botshabelo Section J, Botshabelo Section K, Botshabelo Section L, Botshabelo Section M, Botshabelo Section N, Botshabelo Section T, Botshabelo Section U, Botshabelo Section W, Botshabelo Seksie A, Botshabelo Seksie B, Botshabelo Seksie E, Botshabelo Seksie F, Botshabelo Seksie G, Botshabelo Seksie H, Botshabelo Seksie J, Botshabelo Seksie K, Botshabelo Seksie L, Botshabelo Seksie M, Botshabelo Seksie N, Botshabelo Seksie T, Botshabelo Seksie U, Botshabelo Seksie W, Botshabelo-oos, Dikhothatso, Ramahutsi, Ratau Ext, Ratau Uit


text:
121Ka moo Morena a roma moporofeti Nathane kwa go Dafita. Ya re a fitlha kwa go ene, a mo raya a re: “Go ne go le banna ba le babedi mo motseng o le mongwe; yo mongwe o ne a humile, yo mongwe a humanegile. 2Mohumi a bo a na le dinku le dikgomo tse dintsi thata. 3Mohumanegi ene a bo a se na sepe fa e se kwanyana e namagadi e le nngwe e a e rekileng, a e otla, ya gola e ntse e na nae le bana ba gagwe, e ja thathana ya gagwe, e nwa ka senwelo sa gagwe, e robala a e farile e le jaaka morwadie. 4Mme ya re monna wa mohumi a etetswe ke moeng, a rekegela dinku tsa gagwe le dikgomo tsa gagwe go tsaya nngwe ya tsona go baakanyetsa moeti yo o mo etetseng dijo, mme a tsaya kwanyana e namagadi ya monna wa mohumanegi, a e tlhabela monna yo o neng a mo etetse.”
5Ke fa Dafita a tukela monna yoo bogale thata, a raya Nathane a re: “Ka bophelo jwa Morena! Monna yo o dirileng jalo o tshwanetse go bolawa. 6Le gona a a lefe kwanyana eo ka tse nne, ka a dirile tiro eo, a se ka a tlhomoga pelo.”
7Ke fa Nathane a raya Dafita a re: “Monna yoo ke wena! Morena Modimo wa Iseraele o bua jaana o a re: ‘Nna ke go tloditse go nna kgosi ya Iseraele, ke bile ke go pholositse mo diatleng tsa ga Saule
8ka ba ka go naya ntlo ya morena wa gago le basadi ba morena wa gago mo difarong tsa gago, ka go neela gape Baiseraele le Bajuta, mme fa go ise go lekane, nka go okeletsa tse le tse.’ 9Ke ka ntlha ya eng he, fa wena o nyaditse lefoko la Morena, wa dira tse di bosula mo matlhong a gagwe: O bolaile Uria wa Mohethe ka tšhaka, wa tsaya mosadi wa gagwe go nna mosadi wa gago; kana ene Uria o mmolaisitse tšhaka ya Baamone!
1 Dikg. 15:5
10Ka moo he, tšhaka ga e kitla e tloga mo lapeng la gago ka metlha le metlha, ka o nnyaditse, wa thukhutha Uria wa Mohethe mosadi go nna wa gago.
18:14
2 Dikg. 25:7
11Morena o bua jaana a re: ‘Bona, ke tla go direla petso e tswa mo lapeng la gago, ke go amoga basadi mo matlhong a gago, ke ba naya yo mongwe, mo a bileng a tla robala le basadi ba gago go le motshegare.
Jobe 31:9,10
12Wena o dirile jalo mo sephiring, mme nna ke tla dirafatsa lefoko leo fa pele ga Baiseraele botlhe le mo leseding la letsatsi.’ ”
13Dafita a raya Nathane a re: “Ke leofetse Morena.” Nathane a fetola Dafita a re: “Fa o re jalo, Morena o itshwaretse boleo jwa gago. Ga o nke o swa.
Pes. 51:3
14Fela e re ka o re sotlisitse baba ba Morena ka tiro eo, ka moo morwao yo ò mo tsaletsweng o tshwanetse go swa.”
15Jaanong Nathane a ya kwa lapeng la gagwe, mme Morena a itaya ngwana yo mosadi wa ga Uria a mo tsholetseng Dafita, mo a neng a lwala thata. 16Ke fa Dafita a batla Modimo ka ntlha ya mosimanyana mo felong ga boitshepo; Dafita a itima dijo, mme e ne ya re fa a tla mo gae, a lale a namaletse fa fatshe. 17Mme bagolo ba ntlo ya gagwe ba nanoga, ba ema fa go ene, ba re ba mo tsosa fa fatshe, mme a gana, a se ka a ja dijo nabo. 18Ka letsatsi la bosupa ngwana a swa. Mme batlhanka ba ga Dafita ba boifa go mo itsise gore ngwana o sule. Gonne ba ne ba re: “Kana e rile ngwana a sa ntse a phela, ra bua nae, mme a se ka a utlwa se re se bolelang. Re ka mmolelela jang ra re: ‘Ngwana o sule’? Go ka nna kotsi.”
19Jaanong ya re Dafita a bona batlhanka ba gagwe ba sebelana, a lemoga gore ngwana o sule. A botsa batlhanka ba gagwe a re: “A ngwana o sule?” Ba re: “Ee, o sule.”
20Ke fa Dafita a namologa fa fatshe, a tlhapa, a tlôla, a apara diaparo tse dingwe, a ya kwa Ntlong ya Morena a obamela; a ba a ya kwa ntlong ya gagwe, a kopa gore ba mmee dijo pele, a ja. 21Mme batlhanka ba gagwe ba mmotsa ba re: “Ke eng se o se dirileng? E rile ngwana a sa ntse a phela, wa itima go ja, wa lela, mme ya re ngwana a sena go swa, wa namologa, wa ja dijo.”
22A araba a re: “E rile ngwana a sa ntse a phela, ka itima dijo, ka lela; gonne ke re: ‘Go itse mang, go gongwe Morena o ka ntlhomogela pelo, ngwana a phela.’ 23Mme jaanong a sule, nka itimelang dijo? A nka mmusa gape? Nnyaya, ke nna ke tla yang kwa go ene; ga se ene yo o ka boelang kwano go nna.”
24E rile Dafita a sena go gomotsa Batsheba mosadi wa gagwe, a tsena kwa go ene, a robala nae, mme a ithwala, a belega ngwana wa mosimane, a mo taya leina la Salomo; ene yoo Morena a mo rata, 25a roma moporofeti Nathane gore a mo tee leina la Jeditya12:25 Ke go re: Moratwa wa Morena. ka ntlha ya Morena.
26Mme Joabe a nna a tlhabana le Raba wa Baamone, a ba ba thopa motse wa kgosing.
27Joabe a ba a roma barongwi kwa go Dafita a re: “Ke lole le Raba, ke bile ke thopile motse o o fa metsing. 28Ka moo he, phutha banna ba ba setseng, o dikanyetse motse oo ka ntwa, o o thope, e se re gongwe wa thopiwa ke nna, mme ka bokwa ka ntlha ya ona.” 29Ke fa Dafita a phutha batlhabani botlhe, a ya kwa Raba, a lwa nao, a o thopa; 30a tsaya serwalo sa Milekome,12:30 Ke modimo wa Baamone. a se tlosa mo tlhogong ya ona, bokete jwa sona e le talente e le nngwe ya gouta, se na le taemane e e tlhokegang, yona ya rwesiwa Dafita tlhogong; a ntsha thopo e kgolo thata mo motseng oo. 31A ba a ntsha batho ba ba neng ba le mo go ona, a ba dirisa ka šage le ka dikepu tsa tshipi le ka dilepe tsa tshipi le ka dibopi tsa diekana; a direla metse yotlhe ya Baamone jalo. Jaanong Dafita le batlhabani botlhe ba boela kwa Jerusalema.


text:
CompetitionActions
- ${title}
Competition
1Life Funeral Cover - Changing Lives
#WinWith1Life
Ikgapele bontlhabongwe jwa R24 000 beke eno mo kgaisanong ya @1lifeinsurancesa #WinWith1LifeChanging Lives mo lenaneong la Di RageShow.
Go tsenela SMS ‘1Life Funeral’ go 41704 gongwe re ka go letsetsa go ka ikgapela R3 000 kheshe! Mme ka Labotlhano di 17 September 2021, nna le tshono ya go ka ikgapela moputso o mogolo wa R12 000! Tsenela jaanong!
Etela 1Life.co.za ga o batla tshedimosetso ka botlalo. 1Life - E tokafatsa matshelo a batho.
Gona le melawana le dipeelo tsa kgaisano, etela fa go bona dintlha goya pele
ADVERTISEMENT


text:
Tiragatso Ya Itlhagiso Ya Setlhare Se Se Okeditsweng Ka Kgetsi Mo Bothateng Jwa Popo Ya Metato Ya Dipeipi Tsa Oli
AbstractGo na le mathata a mantsi a ditshwetso tsa tiriso tse di welang mo mathateng a a mo setlhopheng sa kelelo ya kgokagano le palo e kgolo ya dikai tsa tiragatso tse di ka bonwang mo dikgaolong jaaka tsa neeletsanyokgakala, thwalo, boenjineri, saense ya dikhomphutara jalo le jalo. Mo pampiring e, kgonagalo ya go tlhagisa mmotlele wa kelelo ya kgokagano o o leng mmotlele wa kgokagano ya setlhare mme morago re e rarabolole ka go dirisa itlhagiso ya setlhare se se okeditsweng ka kgetsi ka go e batlisisa. Go bapisa le go tlhwatlhwafatsa thekeniki e e tlhagisiwang, thuto ya nnete e e totobetseng e e dirilweng (bothata jwa popo ya motato wa dipeipi tsa oli) e tlhophilwe go tswa mo dikwalong gore e dirisiwe go nna motheo wa porojeke e ya patlisiso. Ka go latela pono ya bothata jwa popo ya metato ya dipeipi, tlhabololo ya sekao sa setlhare se se okeditsweng ka kgetsi se tlaa tlhagisiwa. Tiragatso ya mokgwa o mo bothateng jwa popo ya metato ya dipeipi tsa oli e tlaa tlhagisiwa morago. Maduo a a bonwang a tlaa tlhagisiwa mme a bontsha gore go na le boleng jwa go ka dirisa itlhagiso ya setlhare se se okeditsweng ka kgetsi go ka rarabolola tse dingwe tsa mathata a kelelo ya dikgokagano.
The following license applies:
Attribution CC BY
This license lets others distribute, remix, tweak, and build upon your work, even commercially, as long as they credit you for the original creation.


text:
Rramokonopi wa bo Kgosidintsi
O tlhotse a konopana le Poulwe
E rile motshegare Poulwe a lapa
Ga sala go konopa Rramokonopi
Kwena, utla hutshe ya ngwana wa Leburu
O bontshe babina-kgabo botshelo
Batle ba tshele ka wena boo Ramogotswana
Ba go thele madi a kgofa ba fete
E be e re dimo a sala a a ja wena wesi fela.
Mosimane o manketso-nketso
Yare fa lekwalo le tla le befile
Le bile le le madi a batho
Le ene a tloge a kwale la gagwe
A le tseye a le neele Selete le Masholobotho
A re, tsayang lo le ise, ke a lapisega
Batho ke ba, ba a re tshwenya
E kete re Barwarraabo
A ga ba bone Bahurutshe Barwarraabo
Ba yare ba anwa kofi ba ba neele mmuru?
Molapo wa ga Nkane a Masilo
Ga o wele ditlai, o welwa gotlhe
Poulwe o o wetse a o lebile
A rototse matlho a ntse ditotwane
Morata-ntwa wa ga Rramashametsi.
O rata ntwa jaaka mosimane
Ga ke reye Mosimane a Mothee,
Ke abo ke raya mosimane a leshane
Noga e ntsho ya bo Kgosidintsi
Ya re letlhokwa le le letala e rate go loma
E itlhomile e ka loma Kgabung
E ka loma monna Rrapudungwane
A re kotlwe a tsena mo legageng
Ka le le marapo a thata.
Kgomodinake, o mmoke, o mo ntlogelele
Nku ga dike di mmuthwa di le pedi
Heela, motlhankane o fetang
O ntse o momomela-momomela
O re, Kgomodinake o mo ntlogelele
O ye go uba meuba
Nku ga dike di mmuthwa di le pedi
Sechele, naya mpswa dikata
E dikate pelo e re tlogele
A golo kwa gaeno kgosi ga diyo?
Yare Modietsho tlhaka di bina a go tshware?
Kana Sechele o bokilwe a dirile eng?
Ntswa e le gone o kabo a bokwa
Motshitshi a bomma le borara
Maloba fa Dimawe o ntshitshitse
O ntshitshitse fa Senamakoleng.
Banna ba motse wa borre wa bo o matha
Dikokwe ke senka Rramatlhabuswane
Ka re, gagana le maabane le kae
Le re le bonyeng reeja mmopudu
A fa jaana ga re ka le fete?
Tshesebe tsa noka ya Polo
Tsa noka ya ga Rramaphathi
Tsa tloga tsa ema diphapha
Tsa ema tsa phaka maselo
Tsa ba tsa amusa ditsetaletse.
Ke konopetse tshilo bodibeng.
Mo kelepeng ya Mmasegaiso
Ka ba ka tsaya motswaiso ka fisa
Ka tsaya ka tebateba ka molelo ka sesikalaba
Re boka Thibedi weno
Rraditsebe wa Mashametsi le Kgakge.


text:
Go Bala Baebele le go Ithuta
Go Bala Baebele
Lebaka la go bala Baebele
Batho ba bantsi ba thusitswe jang ke go bala Baebele?
A o Letla Modimo go Bua le Wena Letsatsi le Letsatsi?
Ithute kafa o ka solegelang molemo ka teng ke go dira gore go bala Baebele e nne karolo ya dilo tse o di dirang letsatsi le letsatsi.
Dithulaganyo Tsa go Bala Baebele
Fa e le gore o batla thulaganyo e e tla go thusang go bala Baebele letsatsi le letsatsi, e e tla go thusang go bala Baebele mo ngwageng, kgotsa e e tla go thusang go simolola go bala Baebele, thulaganyo eno e tla go thusa fela thata.
Baebele e ka Nthusa Jang?—Karolo 1: Itse Baebele ya Gago
Fa e ka re o tsamaya o bo o bona lebokoso la bogologolo, a o ne o ka se batle go bona gore go nang le eng mo teng? Baebele e tshwana le lebokoso leo, e na le dilo tse di tlhwatlhwakgolo.
Baebele e ka Nthusa Jang?—Karolo 2: Dira Gore go Bala Baebele go Nne Monate
Go na le dikakantsho di le tlhano tse di ka go thusang gore o rate go bala Baebele.
Go Ithuta Baebele
Ke Eng fa o Tshwanetse go Ithuta Baebele?
A o kile wa re, ‘Ke makgabe a dipapetla’ kgotsa ‘Ga ke batle go ikgolega’?
A go Botlhokwa go Tlhaloganya Baebele?
Batho le bantsi ba tlotla Baebele mme ga ba itse gore e ka ba solegela molemo jang.
O ka Dira Eng Gore o Tlhaloganye Baebele?
Go sa kgathalesege gore o godisitswe jang, o ka tlhaloganya molaetsa wa Modimo o o mo Dikwalong Tse di Boitshepo.


text:
Shaka
Shaka KaSenzangakhona (c. July 1787 – 22 September 1828), o itsegeng gape ka leina la Shaka Zulu (Zulu pronunciation: [ˈʃaːɠa]) le Sigidi KaSenzangakhona ke motlhami wa Letso la BaZulu go tsa ko 1816 goya ko 1828. Ke ene o tlhotheleditseng bogosi jwa BaZulu.
Shaka o tsholetswe mo lunar ka kgwedi ya uNtulikazi (Phatwe) ka ngwaga wa 1787 kwa Melmoth, Profense ya KwaZulu-Natal ke ngwana wa kgosi ya baZulu Senzangakhona KaJama. Ke ngwana o seng ka fa tlase ga lenyalo. Shaka o goletse ko legaeng la mmagwe, kwa a neng a ropisiwa mo ibutho lempi (mokgatlho o lwang) a dira e le mogaka ka fatase ga Dingiswayo.[3]
Botshelo[fetola | Fetola Motswedi]
E rile Sengzangakhona KaJama (Borragwe Shaka Zulu) baswa ka 1816, monnawe Shaka Sigujana kaSenzangakhona a tsaya bogosi ka e ne ele ngwana wa kgosi, lefa go ntse jalo o ne a tlogela mo sebakeng se sekhutshane , jaaka Dingiswayo a batla go tsaya bogosi, o ne a fa Shaka sebaka gore a kgone go ka bolaya Sigujana. Le fa Shaka a ne a tsaya bogosi.
Leso[fetola | Fetola Motswedi]
Dingane kaSenzangakhona le Mhlangana, bo monnawe Shaka, ba ne ba setse ba kile ba leka go mmolaya makgetlho a kanna mabedi pele ga ba ka kgona. Go diragetse ka bonako nyana morago ga leso la ga mmage. Nandi, o tlhokafetse ka Phalane 1827, ebile leso la gagwe le bakilwe ke botho jwa ga Shaka bo bo neng bo sa nna sentle. Shaka o bolailwe batho ba le bararo go gongwe ka 1828; O ne a setse a ithoisetse ba le bantsi.
Metswedi[fetola | Fetola Motswedi]
- ↑ Johanneson et al. 2011, p. 150.
- ↑ Morris 1994, p. 107.
- ↑ "History of Shaka (Tshaka), King of the Zulu". bulawayo1872.com. Retrieved 15 September 2014.


text:
Motlhokomedi le serapa sa gagwe
Lorato Trok
Magriet Brink
Se ke kgang ka ga motlhokomedi le serapa sa gagwe sa diphologolo tsa dikhutsana.
Tiro e ne ele ntsi kgwedi e e fetileng kwa serapeng. Bonolo e ne e le phologolo ya ntlha go goroga. O ne a le bokoa ebile a le bodutu.
Erile go ise go ye kae, Bonolo a tiya mme a simolola go tshameka le diphologolo tse dingwe.
Ka letsatsi le lengwe mo go yona kgwedi eo, sefofane se se bofefo se ne sa goroga kwa serapeng.
Se ne se tlisitse tlowana e phuthetswe ka kobo e kgolo.
Lolo o ne a le mo gare ga kobo. E ne e le tlowana ya malatsi a matlhano.
Motlhokomedi o ne a fepa Lolo ka lebotlolo.
Bosigo bongwe batho botlhe ba ne ba tsosiwa ke kgorogo ya ga Amo.
Amo o ne a nale dikgwedi di le tlhano. O ne a le bokoa morago ga leeto le letelele.
O ne a nale thamo e telele, ka jalo motlhokomedi o ne a tshwaretse lebotlolo la gagwe kwa godimo go tloga kwa setlhareng.
Dikhutsana ts abofelo go goroga mo kgweding eo e ne ele masea a mangau a a bolailweng ke tlala, Kopi, Kepi le Keji.
Motlhokomedi le bathusi ba gagwe ba rata diphologolo tsotlhe, tota le tse di senang tsebe!
Badiri ba kwa serapeng ba dira ka thata. Ba eletsa gore ka letsatsi lengwe diphologolo tse, di ka itlhokomela. Di kgone go tshela kwa nageng jaaka go tshwanetse.
You are free to download, copy, translate or adapt this story and use the illustrations as long as you attribute in the following way:
Motlhokomedi le serapa sa gagwe
Author - Ursula Nafula and Nina Orange
Translation - Lorato Trok
Illustration - Magriet Brink
Language - Setswana
Level - First sentences
© African Storybook Initiative 2015
Creative Commons: Attribution 4.0
Source www.africanstorybook.org


text: Tags : Tsuki ga Michibiku Isekai Douchuu 11 VOSTFR, dailymotion Tsuki ga Michibiku Isekai Douchuu 11 VOSTFR, en ligne Tsuki ga Michibiku Isekai Douchuu 11 VOSTFR, Tsuki ga Michibiku Isekai Douchuu 11 VOSTFR en français, Tsuki ga Michibiku Isekai Douchuu 11 VOSTFR HD ou SD, Tsuki ga Michibiku Isekai Douchuu 11 VOSTFR rutube, Tsuki ga Michibiku Isekai Douchuu 11 VOSTFR gratuit, regarder Tsuki ga Michibiku Isekai Douchuu 11 VOSTFR ,serie streaming , Tsuki ga Michibiku Isekai Douchuu 11 VOSTFR en streaming , Tsuki ga Michibiku Isekai Douchuu 11 VOSTFR youwatch, Tsuki ga Michibiku Isekai Douchuu 11 VOSTFR rutube, Tsuki ga Michibiku Isekai Douchuu 11 VOSTFR openload, voir Tsuki ga Michibiku Isekai Douchuu 11 VOSTFR.


text:
ETSA TUMELO YA BONE | ELIJA
O ne A Itshoka Fa a Ne a Direlwa Tshiamololo
ELIJA o ne a tsamaya gaufi le Mokgatšha wa Joredane. O ne a na le dibeke di le dintsi a le mo loetong, a tswa kwa bokone a ya kwa Thabeng ya Horebe e e kgakala. Jaanong, fa a setse a boetse gape mo motseng wa gaabo wa Iseraele, o kgona go bona diphetogo di le dintsi. Ditlamorago tsa komelelo e kgolo di simolola go nyelela. Dipula tse di sarasarang tsa letlhabula di ne di simolola go na mme balemi ba ne ba le kwa masimong a bone ba lema. Moporofeti yono o ka tswa a ile a gomotsega fa a bona naga e siama, mme o ne a amegile thata ka batho. Kamano ya bone le Modimo e ne e sa siama gotlhelele. Ba le bantsi ba bone ba ne ba sa ntse ba na le bothata jwa go obamela Baale, mme Elija o ne a na le tiro e ntsi e a tshwanetseng go e dira. *
Gaufi le motse wa Abele-mehola, Elija o ne a bona go dirwa tiro e kgolo ya go lema. Go ne go na le dipholo di le 24 di tsentswe mo jokweng ka bobedi mme ditlhopha di le 12 tseo di ne di lema di latelana, di epa mesele mo mmung o o bongola. Monna yo o neng a eteletse setlhopha sa bofelo pele, e ne e le ene yo Elija a neng a mmatla. E ne e le Elisha, monna yo Jehofa a neng a mo tlhophile go tlhatlhama Elija. Elija o kile a akanya gore ke ene fela yo o ikanyegang mo Modimong, ka jalo, ga go pelaelo gore o ne a lebeletse pele thata go kopana le monna yono.—1 Dikgosi 18:22; 19:14-19.
A Elija o ne a ikutlwa a okaoka go abela motho yo o mongwe mangwe a maikarabelo a gagwe, go abelana ditshiamelo tsa gagwe le yo mongwe kgotsa a o ne a akanya gore ka letsatsi lengwe o tla tseelwa boemo ke motho yo mongwe? Tota ga re itse; e bile re ka se ganele gore go ka direga gore o ne a tshwenyegile ka dilo tseo. Boammaaruri ke gore, e ne e le “motho yo o nang le maikutlo a a tshwanang le a rona.” (Jakobe 5:17) Le fa go ntse jalo, Baebele ya re: “Elija a kgabaganyetsa kwa go ene mme a latlhela seaparo sa gagwe se se mo tlhaolang mo go ene.” (1 Dikgosi 19:19) Seaparo sa ga Elija se se mo tlhaolang—se ka tswa se ne se dirilwe ka letlalo la nku kgotsa la podi—se ne se aparwa e le seaparo sa kafa ntle mme se bontsha gore motho o tlhomilwe ka tsela e e kgethegileng ke Jehofa. Ka jalo, go se latlhela mo magetleng a ga Elisha go ne go na le bokao jo bogolo. Elija o ne a reetsa taelo ya ga Jehofa ya gore a tlhome Elisha go nna motlhatlhami wa gagwe ka pelo yotlhe. Elija o ne a ikanya Modimo mme a mo ikobela.
Lekawana leno lone, le ne ke ikemiseditse go thusa moporofeti yo o neng a setse a godile. Elisha o ne a ka se tlhatlhame Elija ka yone nako eo. Go na le moo, ka dingwaga di ka nna thataro, o ne a thusa le go tsamaya le moporofeti yo o godileng a ikokobeditse, mme moragonyana o ne a itsege e le mongwe “yo o neng a tshela metsi mo diatleng tsa ga Elija.” (2 Dikgosi 3:11) A bo go ne go gomotsa Elija jang ne go bo a ne a na le mothusi yo o nang le bokgoni e bile a rata go thusa! Ga go pelaelo gore banna ba babedi bano ba ne ba nna ditsala tse dikgolo. Go kgothatsana ga bone go tshwanetse ga bo go ile ga ba thusa boobabedi gore ba itshoke le fa ba ne ba bona tshiamololo e kgolo mo nageng eo. Boikepo jwa ga kgosi Ahabe bo ne bo nnela maswe le go feta.
A o tle o lebane le tshiamololo? Bontsi jwa rona re lebana le tshiamololo mo lefatsheng leno le le bosula. Fa o ka nna le tsala e e ratang Modimo, o ka kgona go itshoka . Gape o ka ithuta go le gontsi ka tumelo ya ga Elija ka nako ya fa a ne a lebane le tshiamololo.
“NANOGA O YE GO KGATLHANTSHA AHABE”
Elija le Elisha ba ile ba dira ka natla go nonotsha batho semoyeng. Go bonala ba ile ba etelela pele go thapisa baporofeti ba bangwe, ba go ka tswang go ne go dirilwe dithulaganyo tsa gore ba ye kwa dikolong tse di rileng. Le fa go ntse jalo, fa nako e ntse e tsamaya, Elija o ne a amogela kabelo eno e ntšha go tswa mo go Jehofa: “Nanoga, o ye go kgatlhantsha Ahabe kgosi ya Iseraele.” (1 Dikgosi 21:18) Ahabe o ne a dirile eng?
Kgosi eo e ne e setse e le motlhanogi, e le kgosi e e bosula go gaisa kwa Iseraele ka nako eo. O ne a nyetse Jesebele mme a dira gore kobamelo ya ga Baale e aname mo nageng mme kgosi ka boene a nna le seabe mo kobamelong eo. (1 Dikgosi 16:31-33) Kobamelo ya ga Baale e ne e akaretsa meetlo ya botsalo, moetlo wa boaka tota le e leng go ntsha bana ditlhabelo. Mo godimo ga moo, Ahabe o ne a sa tswa go gana go ikobela taelo ya ga Jehofa ya gore a bolaye Kgosi e e boikepo ya Siria e bong Bene-hadade. Ga go pelaelo gore lebaka la go bo Ahabe a ne a gana go dira seo e ne e le ka go bo a ne a lebeletse go bona madi. (1 Dikgosi, kgaolo 20) Le fa go ntse jalo, gone jaanong, bopelotshetlha, go rata dikhumo le go rata thubakanyo ga ga Ahabe le Jesebele go ile magoletsa le go feta.
Ahabe o ne a na le ntlo ya segosi kwa Samarea—mme e ne e le moago o mogolo thata! Gape o ne a na le ntlo ya segosi kwa Jesereele, bokgakala jwa dikilometara di le 37. Gaufi le yone, go ne go na le tshimo ya mofine. Ahabe o ne a meletsa setsha seo mathe, setsha se e neng e le sa monna mongwe yo o bidiwang Nabothe. Ahabe o ne a mmitsa mme a mo solofetsa gore o tla mo naya madi kgotsa ba tla dira kgwebo mmogo fa a ka mo naya tshimo ya gagwe ya mofine. Le fa go ntse jalo, Nabothe o ne a re: “Go ka se direge ka nna, mo ponong ya ga Jehofa, gore ke go neye se borremogologolwane ba se ruileng boswa.” (1 Dikgosi 21:3) A Nabothe o ne a le tlhogoethata? Kgotsa a o ne a sa akanyetse dilo sentle? Batho ba le bantsi ba akanya jalo. Gone mme, o ne a ikobela Molao wa ga Jehofa, o o neng o sa letlelele Baiseraele gore ba rekise sengwe se e leng boswa jwa lelapa. (Lefitiko 25:23-28) Mo go Nabothe, go ne go ka se direge gore a tlole Molao wa Modimo. E ne e le monna yo o nang le tumelo e bile a le pelokgale, ka gonne o ne a itse sentle gore go ne go le kotsi go sa dire se Ahabe a se batlang.
Le fa go ntse jalo, Ahabe ene o ne a sa akanye sepe ka Molao wa ga Jehofa. O ne a ya gae “a ngadile e bile a kotlomane pelo” ka go bo a sa bona se a se batlang. Re bala jaana: “A rapama mo sekanamelong sa gagwe mme a nna sefatlhego sa gagwe se lebisitswe go sele, a se ka a ja.” (1 Dikgosi 21:4) Fa Jesebele a bona monna wa gagwe a ngadile jalo, o ne a dira leano ka bonako go dira gore a bone se a se batlang—mme fa a ntse a dira seo, o ne a batla le go bolaya lelapa le le se nang molato.
O ka se kgone go bala ka leano la gagwe o bo o sa gakgamadiwe ke boikepo jwa gagwe. Kgosigadi Jesebele o ne a itse Molao wa Modimo o o neng o batla gore go nne le basupi ba babedi go tlhomamisa boammaaruri jwa kgang e e masisi. (Duteronome 19:15) Ka jalo, o ne a kwala makwalo a dirisa leina la ga Ahabe, a laela banna ba batlotlegi ba kwa Jesereele gore ba batle banna ba babedi ba ba tla dumelang go latofatsa Nabothe ka maaka—ditatofatso tsa tlhapatso, tse katlholo ya tsone e neng e le loso. Leano la gagwe le ne la atlega thata. Banna ba babedi “ba ba se nang molemo wa sepe” ba ne ba neela bosupi jwa maaka ka Nabothe mme o ne a kgobotlediwa ka maje gore a swe. Ga go a felela foo—bomorwa Nabothe le bone ba ne ba bolawa! * (1 Dikgosi 21:5-14; Lefitiko 24:16; 2 Dikgosi 9:26) Tota e bile, Ahabe o ne a tlogetse go nna tlhogo mme a letlelela mosadi wa gagwe go dira sengwe le sengwe se a se batlang le go bolaya batho ba ba se nang molato bao.
Akanya fela gore Elija o ne a ikutlwa jang fa Jehofa a mmolelela gore kgosi le kgosigadi ba dirile eng. Go ka kgoba marapo thata fa go lebega fa batho ba ba bosula ba atlega go gatelela batho ba ba se nang molato. (Pesalema 73:3-5, 12, 13) Gompieno, gantsi re bona go dirwa tshiamololo e e setlhogo—ka dinako tse dingwe e dirwa tota le ke banna ba ba nang le maatla ba ba bolelelang gore ke baemedi ba Modimo. Le fa go ntse jalo, re ka gomodiwa ke pego eno. Baebele e re gakolola gore ga go na sepe se se fitlhegileng mo go Jehofa. O bona sengwe le sengwe. (Bahebera 4:13) Mme o dira eng ka dilo tse di bosula tse a di bonang?
“A O MPONE, WENA MMABA WA ME!”
Jehofa o ne a romela Elija kwa go Ahabe. Modimo o ne a bolela jaana ka tlhamalalo: “Ke yole mo tshimong ya mofine ya ga Nabothe.” (1 Dikgosi 21:18) Fa Jesebele a ne a bolelela Ahabe gore tshimo ya mofine jaanong ke ya gagwe, o ne a tsoga ka yone nako eo mme a ya go itumelela thuo ya gagwe e ntšha. Ga a ise a ko a akanye gore Jehofa o mo lebile. Akanya fela gore sefatlhego sa gagwe se ne se ntse jang fa a ntse a tsamatsamaya mo tshimong eo ya mofine, a akanya ka kafa a neng a batla go dira lefelo leo tshingwana e ntle ka teng. Mme ka tshoganyetso fela, Elija a tlhaga! Boitumelo mo sefatlhegong sa ga Ahabe bo ne jwa fetoga, a supa bogale le letlhoo fa a bua mafoko ano: “A o mpone, wena mmaba wa me!”—1 Dikgosi 21:20.
Mafoko a ga Ahabe a supa ditsela tse pedi tsa boeleele. Sa ntlha, fa a raya Elija a re, “A o mpone” Ahabe o ne a itshupa gore o ne a sa akanye ka Jehofa. Jehofa o ne a setse a ‘mmone.’ O ne a bone tsela e Ahabe a neng a sa dirise kgololesego ya gagwe ya go itlhophela sentle ka yone mme a boga ditlamorago tsa leano le le boikepo la ga Jesebele. Modimo o ne a bona pelo ya ga Ahabe, a bona gore dikhumo ke selo sa botlhokwa thata mo go ene go na le kutlwelobotlhoko, go bontsha tshiamiso kgotsa bopelotlhomogi. Sa bobedi, fa a ne a raya Elija a re “Wena mmaba wa me!” Ahabe o ne a bontsha kafa a neng a tlhoile monna yo e neng e le tsala ya ga Jehofa Modimo ka teng, monna yo gape a ka bong a thusitse Ahabe gore a tlogele tsela ya gagwe e e kotsi.
Re ka ithuta dilo tse di botlhokwa mo boeleeleng jwa ga Ahabe. Ka metlha re tshwanetse go gakologelwa gore Jehofa Modimo o bona sengwe le sengwe. E re ka e le Rre yo o lorato, o itse fa re fapoga mo tseleng ya se se siameng mme o eletsa gore re fetole ditsela tsa rona. Gantsi o dirisa ditsala tsa gagwe tse e leng batho ba ba ikanyegang, go re thusa, batho ba ba jaaka Elija, ba isetsang batho ba bangwe mafoko a Modimo. A bo re tla bo re dira phoso jang ne fa re leba ditsala tsa Modimo e le baba ba rona!—Pesalema 141:5.
Akanya o utlwa Elija a araba Ahabe a re: “Ke go bone.” O ne a itse se Ahabe tota a leng sone—legodu, mmolai le motsuolodi yo o tsuologelang Jehofa Modimo. A bo a ne a le pelokgale jang ne go lebana le monna yo o boikepo yono! Elija o ne a tswelela a bolelela Ahabe ka katlholo ya Modimo. Jehofa o ne a itse sengwe le sengwe se se diregang—boikepo jwa lelapa la ga Ahabe bo ne bo aname, e bile bo ne bo tlhotlheletsa batho go dira bosula. Ka jalo, Elija o ne a bolelela Ahabe gore Modimo o laotse go “feela gore go nne phepa” e leng go fedisa losika lotlhe lwa segosi. Jesebele le ene o tla otlhaiwa.—1 Dikgosi 21:20-26.
Elija o ne a sa akanye mo pelong ya gagwe gore batho ba ka kgona go dira boikepo le tshiamololo ba bo ba sa atlholwe. Go motlhofo go akanya jalo mo lefatsheng le re tshelang mo go lone gompieno. Pego ya Baebele e re gakolola gore Jehofa Modimo o bona se se diregang mme gape o tlisa tshiamiso ka nako ya gagwe e a e beileng. Lefoko la gagwe le re tlhomamisetsa gore letsatsi le a tla, le ka lone a tla fedisang tshiamololo yotlhe, a e fedisetsa ruri. (Pesalema 37:10, 11) Le fa go ntse jalo, o ka nna wa ipotsa gore: ‘A dikatlholo tsa Modimo di akaretsa kotlhao fela? A di kutlwelobotlhoko?’
“A O BONE KAFA AHABE A IKOKOBEDITSENG KA TENG?”
Gongwe Elija o ne a gakgamala go bona kafa Ahabe a tsibogelang katlholo ya Modimo ka teng. Pego eo ya re: “Fela fa Ahabe a sena go utlwa mafoko ano, a gagoganya diaparo tsa gagwe le go apara letsela la kgetsi mo nameng ya gagwe; mme a itima dijo a ba a nna a rapame mo letseleng la kgetsi e bile a tsamaya a kgobegile marapo.” (1 Dikgosi 21:27) A Ahabe o ne a ikwatlhaya mo ditseleng tsa gagwe?
Re ka re o ne a dira diphetogo dingwe tse di siameng. Ahabe o ne a ikokobetsa—sengwe se ruri se neng se le thata mo mothong yo o mabela e bile a le boikgogomoso. A mme o ne a ikwatlhaya tota? Ela tlhoko, fa re bapisa Ahabe le kgosi e e neng ya tla moragonyana e e ka tswang e ne e mo gaisa ka boikepo—Manase. Fa Jehofa a ne a otlhaya Manase, monna yoo o ne a ikokobetsa, a kopa Jehofa gore a mo thuse. Mme o ne a dira se se fetang moo. Go tswa foo, o ne a fetola botshelo jwa gagwe ka go fedisa ditshwantsho tsa medingwana e a neng a e tlhomile, a dira maiteko a go direla Jehofa, a bo a kgothaletsa batho ba gagwe go dira se se tshwanang. (2 Ditiragalo 33:1-17) A re bona Ahabe a dira se se tshwanang? Ka maswabi, ga a dire jalo.
A Jehofa o ile a ela tlhoko gore Ahabe o ne a itshupa phatlalatsa gore o hutsafetse? Jehofa o ne a raya Elija a re: “A o bone kafa Ahabe a ikokobeditseng ka teng ka ntlha ya me? Ka lebaka la gore o ikokobeditse ka ntlha ya me, ga ke na go tlisa masetlapelo mo metlheng ya gagwe. Ke tla tlisa masetlapelo mo ntlong ya gagwe mo metlheng ya ga morwawe.” (1 Dikgosi 21:29) A Jehofa o ne a itshwarela Ahabe? Nnyaa, o ne a tla mmontsha kutlwelobotlhoko e e ntseng jalo fa fela a ne a ka ikwatlhaya. (Esekiele 33:14-16) Mme e re ka Ahabe a ne a bontsha gore o ikwatlhaya go sekaenyana, Jehofa o ne a tsiboga ka go mmontsha kutlwelobotlhoko ka selekanyo se se rileng. Ahabe o ne a se kitla a bona tsela e e utlwisang botlhoko e ba lelapa la gagwe lotlhe ba neng ba tla fedisiwa ka yone.
Le fa go ntse jalo, Jehofa o ne a sa ntse a tla otlhaya monna yono. Moragonyana Jehofa o ne a buisana le baengele ba gagwe malebana le tsela e e botoka ya go tsietsa Ahabe gore a kopanele mo ntweng gore a tle a bolawe. Ka bonako morago ga foo, Jehofa o ne a otlhaya Ahabe. E re ka Ahabe a ne a gobaditswe, o ne a dutla madi gore a bo a swe a le mo kareng ya gagwe. Pego eo e oketsa ka dintlha tseno tse di utlwisang botlhoko: Fa kara ya segosi e ntse e tlhatswiwa, dintša dingwe di ne tsa latswa madi a kgosi. Ka tsela eno ya phatlalatsa, mafoko a ga Jehofa a Elija a ileng a a bolelela Ahabe a ne a diragadiwa: “Kwa lefelong le dintša di latsweditseng madi a ga Nabothe teng, dintša di tla latswa madi a gago teng.”—1 Dikgosi 21:19; 22:19-22, 34-38.
Go bolawa ga ga Ahabe e ne e le segopotso se se tlhomameng mo go Elija, Elisha le batho ba bangwe ba ba ikanyegang ba Modimo, gore Jehofa ga a lebala bopelokgale le tumelo ya ga Nabothe. Modimo wa tshiamiso ga a ke le ka motlha a palelwa ke go otlhaya batho ba ba boikepo, e ka tswa e le ka yone nako eo kgotsa mo nakong e e tlang; e bile ga a palelwe ke go bontsha kutlwelobotlhoko fa a otlhaya batho, fa e le gore go na le lebaka la go dira jalo. (Dipalo 14:18) A bo eo e ne e le thuto e e molemo jang ne mo go Elija, yo a ileng a itshoka ka dingwaga tse dintsi kafa tlase ga puso ya kgosi eo e e boikepo! A o kile wa direlwa tshiamololo? A o lebeletse pele go bona Modimo a tsaya kgato? O tla bo o dira sentle go etsa tumelo ya ga Elija. Ene le molekane wa gagwe e bong Elisha, ba ne ba tswelela ba bolela melaetsa ya Modimo, ba ntse ba itshokela tshiamololo!
^ ser. 3 Jehofa o ile a dirisa komelelo ya dingwaga di le tharo le halofo go bontsha gore Baale, yo o neng a obamelwa go twe ke ene yo o tlisang pula le lotsalo, o ne a se na maatla. (1 Dikgosi kgaolo 18) Bona ditlhogo tsa “Etsa Tumelo ya Bone” mo dimakasineng tsa Tora ya Tebelo tsa Ferikgong 1 le Moranang 1, 2008.
^ ser. 13 Fa e le gore Jesebele a ne a tshaba gore tshimo ya mofine e ne e tla newa baruaboswa ba ga Nabothe, o ka tswa a ile a tlhotlheletsega gore a rulaganye gore bomorwa Nabothe ba bolawe. Go bona motlotlo o o bontshang gore ke ka ntlha yang fa Modimo a ile a letlelela ditiro tse di ntseng jalo tsa kgatelelo, bona setlhogo sa “Babadi ba Botsa” mo makasineng ono.